PENGINAPAN, PENGANGKUTAN DAN PEMBIMBING SEDIA SAMBUT JEMAAH HAJI

MADINAH: Bukan sahaja penginapan dan pengangkutan, malah petugas Lembaga Tabung Haji (TH) yang menjadi pembimbing telah bersedia sepenuhnya untuk menyambut ketibaan jemaah haji secara berperingkat di sini, bermula 4 Jun.

Pengarah Operasi Madinah Mohamed Heikal Mohamed Yusuff berkata persedian rapi dilakukan setelah beberapa sesi perjumpaan dan perbincangan dengan wakil Kementerian Haji, Syarikat Adila dan pengurusan hotel diadakan.

Katanya, ia perlu dilakukan dengan teliti dan teratur bagi mematuhi peraturan serta garis panduan yang ditetapkan oleh kerajaan Arab Saudi.

“Pada musim haji ini, TH menyediakan dua bangunan penginapan jemaah iaitu di Hotel Anwar Al Madinah Movenpick dan juga Hotel Al Saha Madinah yang masing-masing terletak kira-kira 50 dan 280 meter dari Masjid An Nabawi.

“Kesemua aspek operasi telah disediakan untuk memastikan kebajikan jemaah haji Malaysia diberi perhatian sepenuhnya agar mereka dapat melaksanakan ibadah tanpa ada rasa kerisauan dan dapat dilaksanakan dengan sempurna,” katanya ketika ditemui pemberita di Ibu Pejabat TH Madinah di Bangunan Roha.

Dilaporkan, seramai 340 petugas berpengalaman TH akan bertugas sepanjang musim haji kali ini, bagi menyantuni kira-kira 14,306 jemaah.

Selain itu, Mohamed Heikal berkata TH telah merangka akitiviti ibadat dan ziarah untuk jemaah haji semasa berada selama enam hari lima malam di Madinah.

“Antara aktiviti yang bakal dilaksanakan ialah ceramah agama, ziarah Masjid Nabawi dan Makam Rasulullah serta lawatan ke tempat bersejarah di sekitar Madinah seperti Masjid Quba, Masjid dua kiblat, Makam Shuhada Uhud.

“Sesi taklimat pengurusan juga akan diadakan bagi menyampaikan maklumat terkini berkaitan ibadah dan perjalanan jemaah haji,” katanya.

Sementara itu, Pengurus Zon Madinah Nazmi Mohamad berkata pihaknya telah menyediakan pelbagai perkhidmatan termasuk kaunter khidmat pelanggan untuk menerima sebarang pertanyaan dan aduan oleh jemaah untuk diselesaikan dengan kadar segera.

Perkhidmatan kuanseling yang dikendalikan oleh kaunselor diiktiraf turut disediakan.

“TH juga menyediakan guru agama yang dikenali sebagai Pembimbing Ibadat Haji (PIHTAS) untuk memberi tunjuk ajar dari segi pelaksanaan ibadah sepanjang berada di sini supaya dapat melaksanakan ibadah dengan yakin.

“Jemaah haji dinasihatkan untuk membuat persediaan dari segi mental dan fizikal memandangkan cuaca di Madinah juga agak panas,” katanya.–AlHijrah Online


KERAJAAN LULUSKAN PERUNTUKAN RM500 JUTA UNTUK PROJEK INFRASTRUKTUR HSA

JOHOR BAHRU: Perdana Menteri Datuk Sri Anwar Ibrahim meluluskan peruntukan segera RM500 juta bagi projek pembangunan fasa pertama infrastruktur di Hospital Sultanah Aminah (HSA), Johor Bahru.

Beliau berkata projek berkenaan merangkumi pembinaan pakir bertingkat serta pembinaan beberapa blok bertingkat baharu di HSA.

Katanya bagi fasa pertama projek itu, pembinaan parkir bertingkat akan dilaksanakan segera dengan proses pembinaan mesti dilakukan bermula tahun ini.

“Untuk hospital ini (HSA) setakat fasa bertama, memerlukan RM500 juta, dan setelah berbincang dengan Kementerian Kewangan, kita mahu projek ini disegerakan dan projek berjumlah setengah bilion itu (RM500 juta) diluluskan,” katanya.

Beliau berkata demikian selepas mengadakan lawatan ke HSA hari ini, yang turut dihadiri Menteri Kesihatan Dr Zaliha Mustafa, Menteri Besar Johor Datuk Onn Hafiz Ghazi serta Ketua Pengarah Kesihatan Datuk Dr Muhammad Radzi Abu Hassan dan Pengarah HSA Dr Sal Atan.

Anwar berkata hospital itu mempunyai mempunyai keluasan sekitar 40 hektar dan ia mencukupi untuk membina pakir serta membangunkan beberapa lagi kompleks bertingkat bagi memenuhi keperluan perkhidmatan hospital dan menyelesaikan isu kesesakan pesakit.

“Kalau saya lihat tadi kesesakan itu (pesakit) tidak boleh ditahan lagi…katil dalam wad disusun sehingga ke tengah.

“Perkara ini telah terbengkalai sekian lama dan tiada tindakan… kini giliran saya dan Dr Zaliha Mustafa (Menteri Kesihatan) (selesaikan) kita ambil tindakan segera dan telah diluluskan,” katanya.

Sementara itu ditanya sama ada pembinaan HSA 2 turut dibincangkan, Anwar yang juga Menteri Kewangan berkata projek berkenaan dalam perancangan lanjut.

“Itu (HSA 2) dalam rancangan yang kedua, kita selesaikan dahulu yang mendesak (pakir dan kompleks baharu di HSA).

“Yang lain (HSA 2) dalam rancangan separuh penggal RMK-12 (Rancangan Malaysia Ke-12) dan berikutnya, tapi (keadaan HSA) tak holeh bertahan sementara menunggu hospital baharu,” katanya. — AlHijrah Online


47 TRAK BANTUAN TAMBAHAN MASUK KE GAZA – PERSATUAN BULAN SABIT MERAH PALESTIN

RAMALLAH, PALESTIN: Persatuan Bulan Sabit Merah Palestin pada Jumaat berkata sebanyak 47 trak bantuan tambahan telah memasuki Semenanjung Gaza melalui lintasan sempadan Rafah dari Mesir.

Organisasi itu berkata trak berkenaan dimuatkan dengan bahan makanan, botol air, bekalan perubatan dan khemah, lapor Agensi Anadolu.

“Bagaimanapun, tiada bahan api dibenarkan masuk ke Gaza setakat ini,” katanya.

Di bawah sekatan 16 tahun Israel di Semenanjung Gaza, kira-kira 500 trak yang membawa barangan memasuki wilayah itu setiap hari termasuk 45 trak yang membawa bahan api.

Bagaimanapun, semua itu terhenti sejak 7 Okt menyebabkan wilayah Palestin mengalami kekurangan barangan keperluan asas, termasuk bahan api yang sangat diperlukan untuk membekalkan tenaga di hospital selain memastikan air boleh dirawat dan selamat untuk diminum.–AlHijrah Online


12 MASJID DI PERLIS DIBUKA SEMULA

ARAU: Selepas lebih dua minggu ditutup sejak 7 Ogos lalu susulan penularan wabak COVID-19, 12 buah masjid di kawasan Dewan Undangan Negeri (DUN) Sanglang, Simpang Empat, dan Guar Sanji dibuka semula bermula hari ini selepas waktu Zohor.

Raja Muda Perlis, Tuaku Syed Faizuddin Putra Jamalullail bertitah, pembukaan semula masjid berkenaan bagi membolehkan orang ramai kembali menunaikan solat berjemaah dan menjalankan aktiviti pengimarahan termasuk kuliah agama.

Namun baginda mengingatkan rakyat, agar sentiasa mematuhi sepenuhnya Prosedur Operasi Standard (SOP) kesihatan dan keselamatan.

Baginda yang juga Yang Dipertua Majlis Agama Islam dan Adat Istiadat Melayu Perlis (MAIPS),turut meminta pihak pengurusan masjid untuk sentiasa bersiap siaga dan membuat persiapan awal dalam menghadapi sebarang kemungkinan jika ada keperluan untuk menutup semula masjid.

Pada 7 Ogos lepas, MAIPs mengarahkan semua 12 buah masjid di tiga DUN berkenaan ditutup berikutan pertambahan kes baharu COVID-19 di Perlis.

Kerajaan juga telah mengumumkan Pelaksanaan Perintah Kawalan Pergerakan Diperketatkan Bersasar (TEMCO) di dua kampung di Kuala Sanglang iaitu Kampung Kuala Sanglang dan Kampung Tanah Timbul bermula 10 Ogos hingga 31 Ogos ini. — Alhijrah Online


KAPAL BAWA MUATAN PASIR KARAM, DUA PEKERJA HILANG

SIBU: Dua pekerja sebuah kapal membawa muatan pasir hilang sementara dua orang lagi berjaya diselamatkan selepas kapal berkenaan karam di Sungai Batang Igan berdekatan Kampung Bungan Kecil, kira-kira 45km dari sini dari awal pagi tadi.

Jurucakap Pusat Gerakan Operasi (PGO) Bomba Sarawak berkata identiti dua mangsa yang hilang itu masih belum dikenal pasti namun mereka dianggarkan berumur dalam lingkungan 20-an, sementara yang selamat berumur dalam lingkungan 40-an dan 50-an.

Beliau berkata PGO Sarawak menerima laporan dari Balai Polis Sungai Merah pada pukul 6.05 pagi menyatakan bahawa pihaknya menerima panggilan mengenai kejadian itu daripada orang awam, dan pasukan dari Balai Bomba dan Penyelamat (BBP) Mukah telah digerakkan ke lokasi.

“Semasa kejadian pelapor sempat menyelamatkan dua orang pekerja kapal dan dipercayai ada dua lagi pekerja kapal itu masih berada di dalam kapal berkenaan,” katanya dalam kenyataan hari ini.

Sementara itu Ketua Polis Daerah Sibu, ACP Zulkipli Suhaili ketika dihubungi mengesahkan ada menerima laporan berhubung kejadian dan pasukan siasatan masih berada di lokasi kejadian. – AlHijrah Online


PENAMATAN PKPB DI BEBERAPA NEGERI MUNGKIN DIUMUM JUMAAT INI

KUALA LUMPUR: Kerajaan mungkin akan mengumumkan penamatan Perintah Kawalan Pergerakan Bersyarat (PKPB) yang dikenakan di beberapa buah negeri di semananjung sekiranya sudah disahkan sebagai zon hijau atau menunjukkan penurunan kes.

Menteri Kanan (Keselamatan) Datuk Seri Ismail Sabri Yaakob berkata perkara itu akan diumum pada Jumaat ini.

“Ketika ini Kementerian Kesihatan Malaysia (KKM) sedang menilai dari segi jumlah kes, penilaian risiko dan keberangkalian jangkitan.

“KKM akan bentang pada Sidang Khas Majlis Keselamatan Negara (MKN) Jumaat ini. Insya-Allah kalau tiada peningkatan kes dan sudah dianggap zon hijau maka kemungkinan beberapa negeri akan ditamatkan PKPB,” katanya dalam sidang media hari ini.

Sebelum ini kerajaan mengumumkan PKPB dikuatkuasakan di seluruh semenanjung kecuali Perlis, Pahang dan Kelantan selama empat minggu bermula 9 November hingga 6 Disember 2020. — AlHijrah Online


KERAJAAN UMUM DANA RM2 JUTA KEPADA PINTA UNTUK PERKASA MAAHAD TAHFIZ

KUALA LUMPUR: Kerajaan bersetuju menyumbangkan dana RM2 juta kepada Yayasan Gabungan Persatuan Institusi Tahfiz al-Quran Kebangsaan (Pinta) untuk memperkasa institusi maahad tahfiz di negara ini, kata Timbalan Perdana Menteri Datuk Seri Dr Ahmad Zahid Hamidi.

Berucap pada majlis Himpunan 23K Huffaz Malaysia di Masjid Wilayah Persekutuan di sini semalam beliau berkata dana itu adalah sebagai tanda sokongan kerajaan untuk usaha berkenaan.

“Pada masa ini terdapat 175,000 pelajar tahfiz daripada 1,199 maahad tahfiz berdaftar sementara 125,000 pelajar tahfiz lagi di maahad tahfiz yang tidak berdaftar.

“Maahad tahfiz tidak berdaftar ini, yayasan (Pinta) akan bantu. Maahad tahfiz yang tidak berdaftar tidak dapat bantuan kerajaan kerana tidak penuhi syarat,” katanya kepada pemberita selepas majlis itu.

Yayasan Pinta dan Koperasi Pinta adalah dua institusi yang dilancarkan secara rasmi hari ini di bawah Pinta, sebuah badan bukan kerajaan yang memperjuangkan kebajikan huffaz dan maahad tahfiz di seluruh negara.

Dalam ucapannya, Ahmad Zahid berkata Perdana Menteri Datuk Seri Anwar Ibrahim telah bersetuju supaya Pelan Tindakan Dasar Pendidikan Tahfiz Negara (DPTN) 2.0 dan Garis Panduan Pengurusan Institusi Tahfiz dilancarkan hari ini.

“Ia merupakan kesinambungan kepada Pelan Tindakan DPTN 2016-2020. Proses pembangunan pelan ini diurussetiakan Jakim (Jabatan Kemajuan Islam Malaysia) serta melibatkan pelbagai pihak antaranya Pihak Berkuasa Agama Negeri (PBAN), agensi kerajaan dan persatuan-persatuan tahfiz,” katanya.

Ahmad Zahid yang juga Menteri Kemajuan Desa dan Wilayah berkata kementeriannya telah mengambil tiga maahad tahfiz angkat untuk dijadikan sebagai maahad tahfiz TVET (Pendidikan dan Latihan Teknikal dan Vokasional)  dan jumlah itu akan ditingkatkan kepada 10 menjelang akhir tahun ini.

“Ia bertujuan melatih huffaz untuk memiliki kemahiran elektrikal, membaiki motor, membaiki pendingin hawa bagi mendapatkan sijil, diploma dan ijazah,” katanya.

Beliau berkata Jawatankuasa Projek Khas Huffaz Profesional yang dipengerusikan beliau sendiri melibatkan pelbagai agensi termasuk Kementerian Pendidikan dan Majlis Amanah Rakyat (MARA) telah membangunkan tujuh modul yang signifikan bagi merealisasikan agenda melahirkan generasi huffaz profesional.

Sementara itu, Ahmad Zahid berkata peranan dan kedudukan al-Quran memainkan peranan penting dalam pembangunan Malaysia MADANI.

Dimensi rohaniah dalam gagasan MADANI memberi penekanan terhadap usaha pemerkasaan aspek nilai, akhlak, adab dan tatasusila budaya yang luhur dalam segenap aspek kehidupan masyarakat, katanya.–AlHijrah Online


CALON PN DUN TIOMAN MENINGGAL DUNIA

KUALA LUMPUR: Calon Perikatan Nasional (PN) Dewan Undangan Negeri (DUN) Tioman Md Yunus Ramli meninggal dunia kira-kira 3.30 pagi ini di Hospital Rompin, Pahang.

Perkara itu disahkan Ahli Jawatankuasa PAS Pusat, Wan Rohimi Wan Daud.

Md Yunus, 61, daripada PAS yang sebelum ini pernah bertanding di kerusi sama pada PRU-14 merupakan Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman.

Beliau juga merupakan bekas Timbalan Presiden Bola Sepak Daerah Rompin.

Hari ini adalah hari pengundian bagi Pilihan Raya Umum ke-15 (PRU-15).

Bagi PRU-15, DUN Tioman menyaksikan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).–AlHijrah Online


RAKYAT UZBEKISTAN MEMILIH

Liputan khas Pilihan Raya Parlimen Uzbekistan oleh wartawan, Zaim Zamani dan jurukamera, Razin Khirudin yang kini berada di Tashkent, Uzbekistan. Siaran Berita AlHijrah 23 Disember 2019. — AlHijrah Online


PERTUDUHAN PENYANYI YASIN TANAM 17 POKOK GANJA, KEKAL

PETALING JAYA: Mahkamah Sesyen di sini hari ini diberitahu bahawa pertuduhan menanam 17 pokok ganja di sebuah kondominium di Kota Damansara yang dihadapi penyanyi nasyid dan komposer, Muhammad Yasin Sulaiman, dikekalkan mengikut Seksyen 6B (1) (a) Akta Dadah Berbahaya 1952.

Timbalan Pendakwa Raya, Mohd Asnawi Abu Hanipah, berkata ia berdasarkan laporan kimia yang diperoleh pihak pendakwaan petang semalam.

“Bagi kes ini, pertuduhan dikekalkan dan pihak kami memohon satu tarikh baharu untuk serahan dokumen kepada pihak pembelaan,” katanya semasa sebutan kes itu di hadapan Hakim Mahkamah Sesyen Jamaludin Mat.

Peguam Ariff Azami Hussien, yang mewakili Muhammad Yasin, 47, berkata pihaknya berterima kasih kepada pendakwaan kerana dapat menyiapkan laporan kimia itu dalam tempoh masa yang singkat dan memohon dua minggu untuk tarikh sebutan kes.

Mahkamah kemudian menetapkan 6 Julai ini untuk sebutan semula kes.

Ketika ditemui pemberita di luar mahkamah, Mohd Asnawi berkata hasil laporan kimia itu mengesahkan 17 pokok itu adalah pokok ganja.

Pelantun lagu ‘Mimpi Laila’ itu didakwa menanam 17 pokok dalam pasu plastik berisi tanah dan daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara di sini, pada 5.30 petang, 24 Mac lepas.

Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Sementara itu, Majistret Zhafran Rahim Hamzah turut menetapkan tarikh sama (6 Julai) untuk sebutan semula kes bagi pertuduhan mengedar dadah dihadapi Muhammad Yasin selepas Mohd Asnawi memaklumkan pihaknya akan melakukan siasatan lanjut mengenai laporan kimia berhubung kes itu (edar dadah) yang diperoleh semalam.

Bapa kepada dua anak itu didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama.

Pertuduhan dikemukakan mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama, yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Kelihatan isteri, dan anak perempuan Muhammad Yasin berusia 14 tahun serta ahli keluarga penyanyi itu hadir ke mahkamah hari ini.

Sebelum masuk ke bilik mahkamah, Muhammad Yasin yang memakai baju kemeja-T berwarna hitam dan berseluar putih sempat mengucapkan ‘Assalamualaikum’ kepada pihak media dan mengucapkan takziah di atas pemergian penyanyi dan pelakon terkenal Adibah Noor Mohamed Omar serta rakan baiknya, Mujahid Abdul Wahab.

Sementara itu, seorang lagi peguam Muhammad Yasin, Mohd Yusmadi Mohd Yusoff memberitahu pemberita, anak guamnya memerlukan rawatan pakar untuk penyakit bipolar di hospital yang mempunyai rekod penyanyi itu.

“Saya difahamkan, sebelum ini Yasin sudah dibawa ke Hospital Sungai Buloh, namun ia bukan tempat yang sesuai. Lebih baik Yasin dapatkan rawatan pakar di Hospital Universiti Kebangsaan Malaysia (HUKM) dan Hospital Pantai Kuala Lumpur yang mempunyai rekod kesihatannya,” kata peguam itu. –AlHijrah Online


MANGSA LRT DAPAT BANTUAN KHAS RM1,000

KUALA LUMPUR: Kesemua mangsa yang terlibat kemalangan tren Transit Aliran Ringan (LRT) laluan Kelana Jaya berhampiran Kampung Baru semalam akan diberikan bantuan khas RM1,000.

Pengerusi Prasarana Berhad, Datuk Seri Tajuddin Abdul Rahman berkata, bantuan khas lain akan turut diberikan bagi mangsa yang dimasukkan ke hospital termasuk kos perubatan dan rawatan susulan.

“Bantuan sara hidup juga akan diberikan bagi mereka yang kehilangan pendapatan akibat insiden ini,” katanya.

Menurutnya, kejadian tersebut berada di luar jangkaan Prasarana yang mana pertama kali berlaku sepanjang pembukaan perkhidmatan LRT.

“Ini merupakan kali pertama insiden tersebut berlaku, namun saya telah berbincang dengan pihak pengurusan untuk mengambil tindakan termasuk membantu para penumpang yang terjejas,” katanya.

Tajuddin mengesahkan seramai 64 yang cedera dikejarkan ke hospital selepas mengalami kecederaan parah, termasuk tiga mangsa yang diberi bantuan alat pernafasan.

Prasarana memberi jaminan bahawa pihaknya akan bekerjasama sepenuhnya dengan pasukan jawatankuasa siasatan yang diketuai Ketua Setiausaha Kementerian Pengangkutan, Datuk Isham Ishak.—AlHijrah Online


KEPUTUSAN SPM 2019 PETUNJUK KEBERKESANAN SISTEM PENDIDIKAN – MUHYIDDIN

PUTRAJAYA, 5 Mac — Keputusan Sijil Pelajaran Malaysia (SPM) 2019 menunjukkan bahawa banyak inisiatif yang dilakukan Kementerian Pendidikan (KPM) telah menampakkan hasil, kata Perdana Menteri Tan Sri Muhyiddin Yassin.

Beliau dalam kenyataan hari ini berkata pencapaian yang secara keseluruhannya lebih baik berbanding tahun 2018 memberi petunjuk bahawa peluasan dan keberkesanan sistem pendidikan serta dasar yang diamalkan telah berjaya memberi peluang pendidikan berkualiti kepada semua lapisan masyarakat.

“Dalam hal ini, KPM sentiasa berusaha meningkatkan kualiti sistem pendidikan negara. Keputusan SPM 2019 adalah antara bukti usaha dan kesungguhan KPM dalam memberikan pendidikan terbaik untuk semua,” katanya.

Menzahirkan ucapan tahniah atas pencapaian semua calon SPM 2019, Muhyiddin berkata Gred Purata Nasional (GPN) kali ini adalah 4.86, kurang 0.03 daripada 4.89 bagi tahun 2018, dengan angka lebih kecil menunjukkan pencapaian lebih baik.

Menurutnya, peratus calon yang layak menerima sijil SPM turut meningkat, selain 860 daripada 1,402 Calon Berkeperluan Khas (CBK) yang menduduki peperiksaan itu layak dianugerahkan sijil SPM.

“Keputusan ini sudah semestinya membanggakan seluruh ahli keluarga, guru-guru dan masyarakat. Sekalung tahniah saya ucapkan kepada semua ibu bapa atas kecemerlangan anak-anak,” katanya.

Muhyiddin berkata dorongan ahli keluarga memainkan peranan penting bagi melonjakkan prestasi murid, selain kesungguhan dan kegigihan guru-guru mendidik murid.

“Terima kasih cikgu. Tanpa pengorbanan guru, pencapaian cemerlang dan memberangsangkan ini tidak akan menjadi kenyataan,” katanya.

Perdana Menteri turut meluahkan harapan agar mereka yang kurang berjaya tidak berputus asa dengan keputusan hari ini.

“Saya percaya jika disuntik semangat dan disokong usaha kental membimbing mereka, insya-Allah kejayaan pasti dapat dikecapi,” katanya.

Bagi yang berjaya memperoleh keputusan cemerlang pula, Muhyiddin berkata beliau berharap mereka terus bekerja keras demi masa depan agar dapat menabur bakti kepada negara, bangsa dan agama. — BERNAMA


KJ KECUNDANG, PH MILIKI SUNGAI BULOH

KUALA LUMPUR: Khairy Jamaluddin Abu Bakar gagal menawan Parlimen Sungai Buloh dalam Pilihan Raya Umum ke-15 (PRU-15).

Ia sekali gus menandakan R. Ramanan kekal menguasai Sungai Buloh di bawah parti Pakatan Harapan.–AlHijrah Online

MENYUSUL LANJUT


ORANG RAMAI TERUJA SAMBUTAN HARI KEBANGSAAN KEMBALI KE DATARAN MERDEKA

KUALA LUMPUR: Menyaksikan pertunjukan terbang lintas pesawat udara yang menggegarkan ruang udara Dataran Merdeka di sini pada sambutan Hari Kebangsaan pada 1998, kekal menjadi detik paling mengujakan dan kenangan zaman kanak-kanak terindah buat Izham Syazwan Ibrahim.

Walaupun lebih 24 tahun berlalu, memori yang menyuntik dan menyemarakkan semangat patriotisme dalam dirinya yang pada ketika itu berusia tujuh tahun, tidak pernah terpadam dan tetap tersemat dalam sanubarinya.

“Pada waktu itu saya sangat kagum dengan kekuatan dan keupayaan pasukan tentera dan keselamatan negara kita, apabila jet itu lalu, darah rasa berderau dan secara automatik timbul rasa sebak,” kata eksekutif kapal berusia 31 tahun itu kepada Bernama.

Justeru, bapa kepada dua anak itu sangat teruja apabila sambutan Hari Kebangsaan 2022 bakal kembali diraikan di Dataran Merdeka pada 31 Ogos ini setelah empat tahun tidak menyaksikannya kerana berhasrat memberi kenangan serupa sekali gus menyuntik rasa cinta akan negara kepada anaknya Muhammad Izham Syazwan, 5, dan Kauthar Izham Syazwan, 3.

Anak jati Kuala Lumpur itu berpandangan, sambutan di mercu tanda tersebut mempunyai nilai nostalgia dan sentimental tersendiri dan menjadi agenda wajib untuk diteruskan dari generasi ke generasi.

Turut berkongsi nostalgia, pakar pemasaran digital V. Kavinraj, 31, yang teruja untuk kembali menyaksikan acara perbarisan terutama pancaragam.

“Ibu bapa saya adalah orang yang bertanggungjawab dalam menggalakkan anak-anak sejak kecil lagi untuk turut serta meraikan Hari Kebangsaan dan lama kelamaan ia jadi aktiviti bersama kawan-kawan setiap tahun,” katanya

Kavinraj berkata beliau dan rakan-rakannya juga akan memastikan Jalur Gemilang dikibarkan di kenderaan dan kediaman bagi menyemarakkan Bulan Kebangsaan bagi menzahirkan patriotisme.

“Sebagai rakyat Malaysia saya sangat berbangga dengan keunikan negara kita yang masyarakatnya berbilang bangsa, budaya dan agama boleh hidup secara muhibah, rakan-rakan saya dari luar negara turut mengagumi aspek ini,” katanya.

Sementara itu, Pengerusi Pusat Kajian Sejarah, Politik dan Hal Ehwal Antarabangsa Universiti Kebangsaan Malaysia Prof Madya Dr Mohd Samsudin berpandangan setelah dua tahun sambutan secara besar-besaran tidak dapat diadakan susulan COVID-19, sambutan kali ini  mampu memperingatkan masyarakat tentang peristiwa sejarah dalam mencapai kemerdekaan.

Mohd berkata walaupun dunia belum bebas sepenuhnya daripada wabak berkenaan, cabaran dialami masyarakat terutama sepanjang Perintah Kawalan Pergerakan dilihat dapat memberi penghayatan lebih baik tentang erti kemerdekaan kepada masyarakat.

“Semasa era penjajahan juga kita tidak bebas, banyak kesusahan dialami rakyat dan bila kita imbas, ada perkara berkaitan COVID-19 ini mengingatkan kita pada sejarah lalu, antaranya bagaimana masyarakat bersatu dan membantu mereka yang terkesan,“ katanya dan menambah bahawa perjalanan menghadapi  pandemik juga antara catatan sejarah negara.

Sambutan Hari Kebangsaan 2022 pada 31 Ogos ini bakal disambut secara besar-besaran di Dataran Merdeka selepas dua tahun diraikan sederhana bagi mengurangkan perhimpunan ramai susulan COVID-19 dan kali terakhir ia diraikan di mercu tanda itu adalah pada 2017.

Dataran Merdeka menjadi lokasi bersejarah yang menyaksikan peristiwa penting penurunan bendera Union Jack dan pengibaran Jalur Gemilang buat pertama kali pada tengah malam 31 Ogos 1957 dan sejak itu menjadi tempat perarakan sambutan Hari Kebangsaan. – AlHijrah Online


SUAMI ISTERI BERSYUKUR BSH, mySalam RINGANKAN BEBAN

ARAU: Sesekali ketika menyiapkan tempahan pintu pagar besi di bengkel usang miliknya, Mansor Puteh, 54, memandang ke arah rumah memerhati isterinya yang berkerusi roda berada di sudut tepi tingkap.

Isterinya, Kalsom Salleh, 55, menjalani pembedahan kanser pipi pada 27 Feb tahun lalu selepas disahkan menghidap penyakit itu pada 2018.

Mansor yang lebih mesra dengan panggilan Pak Chot dalam kalangan penduduk Kampung Kubang, dekat sini antara penerima Bantuan Sara Hidup (BSH) yang diperkenalkan oleh kerajaan bagi membantu golongan berpendapatan rendah meneruskan kehidupan mereka.

“Alhamdulillah …dengan duit Bantuan Sara Hidup pada tahun lepas ia  serba sedikit dapat meringankan beban pakcik untuk tampung ‘duit hospital’ (perbelanjaan ke hospital untuk pemeriksaan dan rawatan ) bagi ‘orang rumah’  (isteri)” katanya kepada Bernama sambil mencantum beberapa kepingan besi untuk dijadikan pintu pagar.

Katanya sejak isterinya disahkan menghidap kanser pipi, dia terpaksa menolak banyak tempahan kerana terpaksa berulang alik ke hospital dan turut bergantung dengan wang ihsan BSH dan pemberian daripada anak-anaknya.

Ditanya pemberita adakah dia memohon Skim Perlindungan Kesihatan Nasional (mySalam) yang diperkenalkan kerajaan baru-baru ini, Mansor berkata dia telah menghantar pemohonan bagi mendapat manfaat daripada skim itu pada 3 Feb lepas bagi meringankan bebannya menampung perbelanjaan perubatan isterinya.

“Pakcik tahu mengenai kemudahan mySalam daripada anak sulung yang duduk KL, dia yang ajar pakcik cara untuk membuat permohonan mySalam dan pakcik sediakan ‘surat’ (dokumen) yang diperlukan untuk diproses,” katanya sambil mencapai tuala lusuh yang tergantung di tiang bagi mengesat peluh.

Mansor berkata dia menaruh harapan tinggi supaya permohonannya itu diluluskan yang akan dapat meringankan beban ditanggungnya dengan pendapatan yang tidak menentu sebagai tukang besi.

Kalsom pula berkata walaupun masih belum menerima kemudahan mySalam, dia berterima kasih kepada kerajaan yang peka dengan keperluan rakyat khususnya golongan berpendapatan rendah.

“Orang macam makcik ni dah tidak boleh buat apa untuk bantu pakcik,  tapi nasib baik kerajaan ada tawarkan bantuan. Makcik harap bantuan mySalam dapat meringankan beban kami sekeluarga bagi menampung kos perubatan makcik,” katanya sambil membetulkan kedudukan di kerusi roda sambil menjenguk ke tingkap memerhati suaminya melakukan kerja-kerja  kimpalan.

Skim Perlindungan Kesihatan Nasional (mySalam) memberikan kelegaan kepada keluarga berpendapatan rendah (B40) kerana diberikan peluang untuk menikmati wang tunai RM8,000 sekali seumur hidup malah turut menerima elaun hospitalisasi RM50 sehari.

Tuntutan penyakit kritikal bagi penerima BSH adalah sebanyak RM8,000 dan akan diberikan sekali sahaja, manakala bagi golongan berpendapatan sederhana atau M40 atau bukan penerima BSH, mereka akan menerima faedah penyakit kritikal sebanyak RM4,000 (sekali beri) yang akan memberi manfaat kepada lapan juta orang pada tahun ini. — BERNAMA


JAGA AURAT ITU WAJIB – USTAZ DON DANIYAL

KUALA LUMPUR – Pendakwah Don Daniyal Don Biyajid menegaskan bahawa menjaga aurat bagi orang Islam adalah wajib tidak kira sama ada bekerja sebagai kakitangan awam atau swasta.

Beliau berkata demikian ketika diminta mengulas mengenai cadangan  Kementerian Sumber Manusia menggubal garis panduan etika berpakaian bagi kakitangan Islam di sektor swasta.

Bagaimanapun kata Don Daniyal,  kerajaan wajar memberikam masa yang cukup kepada majikan dan pekerja sebelum  pelaksanaan  etika berpakaian ini dikuatkuasakan.

“Dalam bab berpakaian untuk orang Islam, ia bukan soal pendapat tetapi hukum Allah.  Aurat mesti ditutup, tidak kira sama ada bagi swasta mahupun pejabat kerajaan, ” tegas Don Daniyal lagi.

Jelasnya, sekiranya kerajaan berhasrat melaksanakan garis panduan itu, pendedahan perlu difokuskan terlebih dahulu kepada semua pihak yang terlibat.

“Beri ruang dan masa mencukupi untuk masyarakat benar-benar faham akan keperluannya,” jelas beliau ketika ditemui wartawan selepas rancangan bual bicara Pink Point di Pusat Penyiaran Digital TV Alhijrah, hari ini.

Tambahnya, pelaksanaan etika itu perlu sokongan menyeluruh dari pelbagai pihak meliputi agensi terlibat, majikan dan pekerja, termasuk sokongan luar untuk meuar-uarkan perkara itu.

Terdahulu, Kementerian Sumber Manusia membuat kenyataan media berhubung penggubalan garis panduan etika berpakaian pekerja muslim di sektor swasta yang akan dibentangkan dalam mesyuarat Majlis Penasihat Buruh Kebangsaan (NLAC) bulan hadapan.

Kenyataan media Kementerian Sumber Manusia pada 29 Januari 2019

Bagaimanapun garis panduan yang bertujuan menangani isu diskriminasi di tempat kerja dan kini dalam peringkat draf akhir itu hanya terpakai kepada pekerja beragama Islam di sektor swasta dan tidak tertakluk kepada pekerja bukan Islam.

Ini ekoran daripada 13 laporan sebelum ini berhubung hotel di Semenanjung Malaysia yang melarang pekerja wanita bertudung, khususnya pekerja “frontline” atau barisan hadapan yang berkhidmat untuk tetamu.


KESATUAN ULAMA SEDUNIA IKTIRAF PENTADBIRAN ISLAM DI MALAYSIA

PUTRAJAYA: Kesatuan Ulama Islam Sedunia mengiktiraf pencapaian Malaysia kerana berjaya melaksanakan maqasid syariah dalam pentadbiran Islam.

Ketuanya, Syeikh
Profesor Dr Ahmed Al Raissouni berkata, kejayaan dalam menerapkan konsep itu
dalam institusi kerajaan amat membanggakan.

“Ini hari yang menggembirakan kerana saya melihat maqasid syariah berjaya dilaksanakan dalam pentadbiran negara dan masyarakat.

“Saya pernah sebut sebelum ini, kami di Maghribi dikenali dengan kepakaran dalam teori maqasid syariah, tapi di sini saya dapati Malaysia pakar dalam melaksanakan konsep itu,” katanya selepas sesi pertemuan bersama kakitangan Jabatan Kemajuan Islam Malaysia (JAKIM) di sini hari ini.

Ahmad berkata Malaysia
agak unik kerana konsep itu berjaya diterapkan walaupun dalam suasana berbilang
kaum dan agama.

Beliau berkata pelaksanaan
konsep itu perlu dijadikan contoh kepada negara Islam yang lain.

Menteri di
Jabatan Perdana Menteri, Datuk Seri Dr Mujahid Yusof berkata, ketua kesatuan
ulama itu banyak menyentuh mengenai kehakiman syariah dan pentadbiran dalam
pemikiran maqasid.

“Soalan yang
diajukan kepada beliau banyak beri manfaat kepada semua. Diharapkan ia menjadi
sesi pencerahan pemikiran agar dasar maqasid dapat dilaksana dengan lebih
berkesan,’ katanya. – AlHijrah Online/Abdul Hakim Hasan


DR ZULKIFLI: SOP DI MASJID DAN SURAU AKAN DIPERKEMASKAN

KUALA KUBU BHARU: Prosedur operasi standard (SOP) di masjid dan surau akan diperkemaskan, susulan peningkatan drastik kes positif COVID-19.

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri memaklumkan demikian susulan mesyuarat khas Majlis Keselamatan Negara (MKN) berkenaan COVID-19 yang dipengerusikan oleh Perdana Menteri Tan Sri Muhyiddin Yassin pagi tadi.

“Kita akan memperkemaskan SOP dan kepatuhannya, walaupun tidak dibincangkan mengenai SOP baharu di masjid dan surau dalam perbincangan pagi tadi,” katanya.

Dr Zulkifli ditemui semasa menghadiri majlis Pengijazahan Perubatan dan Pengubatan Islam Darussyifa’ sesi 2020 serta majlis Penganugerahan Darul Quran Jakim hari ini.

Sementara itu menerusi ciapan di Twitternya, Dr Zulkifli berkata semua keputusan yang dibuat akan bergantung kepada keadaan semasa, mengikut saranan Majlis Keselamatan Negara (MKN) dan Kementerian Kesihatan Malaysia (KKM) serta pihak berkuasa agama negeri. —AlHijrah Online


ISU PENUTUPAN TASKA HINGGA MENYUKARKAN IBU BAPA DIBINCANG DALAM MESYUARAT MKN ESOK

KUALA LUMPUR: Kerajaan memahami kesukaran yang dihadapi ibu bapa yang bekerja susulan arahan penutupan taska ekoran penguatkuasaan Perintah Kawalan Pergerakan Bersyarat (PKPB).

Menteri Kanan (Keselamatan) Datuk Seri Ismail Sabri Yaakob berkata, beliau akan bangkitkan perkara itu dalam mesyuarat Majlis Keselamatan Negara esok.

“Saya akan bangkitkan kepada Ketua Pengarah Perkhidmatan Awam dan Kementerian Perdagangan Antarabangsa dan Industri (MITI).

“Kalau industri dibuka seperti biasa tetapi anak-anak tidak sekolah, ada kesukaran untuk jaga anak-anak di rumah,” katanya dalam sidang media Perintah Kawalan Pergerakan Pemulihan (PKPP) hari ini.

Selain itu Ismail Sabri berkata, Menteri Pembangunan Wanita, Keluarga dan Masyarakat, Datuk Seri Rina Harun telah diminta untuk merangka Prosedur Operasi Standard (SOP) pembukaan taska.

“Beliau sedang meneliti perkara ini dan akan membuat pengumuman mengenai taska.

“Dulu pernah kita benar taska dibuka dengan SOP. Jadi kita minta lihat perkara ini dan Datuk Seri Rina akan mengumumkan sesuatu,” kata Ismail Sabri. -AlHijrah Online


INFLUENZA BOLEH JANGKITI ORANG SAMA BERULANG KALI

SHAH ALAM: Virus influenza boleh menjangkiti atau merebak kepada orang yang mempunyai sejarah penyakit itu berulang kali.

Kementerian Kesihatan (KKM) memaklumkan perkara itu dalam jawapan selepas membuat soalan menerusi undian di akaun rasmi Twitter, KKMPutrajaya.

Kementerian itu memuat naik soalan, ‘Virus influenza boleh menjangkiti orang sama berulang kali? Betul atau salah?’

Seramai 1,286 pelayar menyertai undian sejak status itu dimuat naik pagi semalam dan 73.6 peratus mengatakan betul, 19.8 peratus memberitahu tidak pasti, manakala 6.6 peratus menyatakan salah.

KKM kemudian memuat naik status baharu dengan memberitahu jawapan soalan iaitu memang benar influenza boleh menjangkiti orang yang sama berulang kali.

“Tahniah 74 peratus betul, influenza boleh menjangkiti orang yang sama berulang kali. Justeru, kita perlu sentiasa utamakan langkah-langkah pencegahan,” tulisnya.

KKM juga mengesyorkan orang ramai untuk mengambil vaksin influenza setiap tahun terutama kumpulan berisiko tinggi mendapat komplikasi akibat jangkitan virus itu.

Dalam pada itu, netizen turut mengucapkan terima kasih di atas perkongsian info tersebut dan berharap lebih banyak informasi penting diuar-uarkan mengenai virus berkenaan. — SINAR HARIAN


PENGUSAHA TAMAN TEMA TANGGUH TARIKH PEMBUKAAN

KUALA LUMPUR: Tidak mahu tergesa-gesa dengan kebenaran pembukaan semula taman tema, ada pengusaha mengambil keputusan untuk menangguhkan tarikh pembukaan meskipun kebenaran diberikan kerajaan untuk mereka beroperasi bermula esok (1 Julai).

Menurut pengusaha langkah itu bagi memastikan persediaan rapi dilakukan sebelum taman tema tersebut dibuka kepada orang awam.

Ketika dihubungi AlHijrah Online, Pengurus Besar Sunway Lost World Of Tambun, Nurul Nuzairi Mohd Azahari berkata pihaknya mengambil keputusan untuk menangguhkan tarikh pembukaan demi keselamatan pelanggan dan memberi masa untuk mereka merancang percutian.

“Kami sememangnya dah bersiap sedia untuk buka taman tema pada bila-bila masa, tetapi kami utamakan orang awam,” katanya.

Nurul Nuzairi berkata pihaknya juga melakukan kursus dan latihan bersama dengan Jabatan Bomba dan Penyelamat Malaysia (JBPM) berkenaan cari sanitasi yang betul dan mengikut Prosedur Operasi Standard (SOP).

“Apa yang kita buat adalah lakukan proses sanitasi di semua kawasan. Bukan sahaja kolam renang tetapi semua kawasan di sini,” katanya.

Semalam Ismail Sabri dalam sidang media Perintah Kawalan Pergerakan Pemulihan (PKPP) mengumumkan taman tema air dan kering dibenarkan untuk beroperasi bermula 1 Julai 2020 dengan mematuhi SOP yang ditetapkan termasuk menjaga tahap kualiti air– AlHijrah Online


PASUKAN COVID-19 HOSPITAL SUNGAI BULOH TERIMA ANUGERAH KESIHATAN GLOBAL

KUALA LUMPUR: Pasukan COVID-19 Hospital Sungai Buloh, Selangor diberi pengiktirafan bagi Anugerah Kesihatan Global (GHA) 2020 berikutan usaha memerangi pandemik COVID-19.

Ketua Jabatan Penyakit Berjangkit, Dr C. Suresh Kumar dan Ketua Jabatan Anestesia dan Rawatan Rapi Hospital Sungai Buloh, Dr Shaiful Azman Zakaria, kedua-duanya menerima anugerah itu sebagai pejuang COVID-19.

Kejayaan kedua-dua individu itu mendapat penghargaan Ketua Pengarah Kesihatan, Tan Sri Dr Noor Hisham Abdullah.

“Setinggi-tinggi tahniah kepada Dr Suresh Kumar, Dr Shaiful Azman Zakaria dan pasukan COVID-19 atas pengiktirafan di GHA 2020.

“Negara menghargai dedikasi dan pengorbanan semua. Alhamdulillah,” kata Dr Noor Hisham menerusi ciapan di akaun Twitternya.

Menurut laman sesawang GHA, anugerah Asia Pasifik serantau itu bertujuan mengiktiraf syarikat dalam pelbagai pasaran serantau yang mengekalkan piawaian yang tinggi secara konsisten dalam menyampaikan penjagaan berkualiti untuk menggembirakan pelanggan mereka di setiap peringkat dan dalam setiap interaksi.

Sejak COVID-19 menyerang Malaysia, Hospital Sungai Buloh ditetapkan sebagai hospital utama COVID-19 di Malaysia pada Mac lepas.

Dr Suresh Kumar mempunyai pengalaman lebih 15 tahun sebagai perunding penyakit berjangkit di Hospital Sungai Buloh dan beliau baru-baru ini berada di Sabah bagi membendung penularan pandemik COVID-19 di negeri itu.

Dr Shaiful Azman pula mengkhusus dalam bidang anestesiologi dan rawatan rapi sejak 1996 dan pernah bekerja di Hospital Raja Perempuan Zainab II di Kelantan.–AlHijrah Online


BNM DIJANGKA NAIK OPR 50 MATA ASAS PADA SUKU PERTAMA – BANK ISLAM

KUALA LUMPUR: Bank Islam Malaysia Bhd menjangkakan kadar dasar semalaman (OPR) akan dinaikkan sebanyak 50 mata asas (bps) pada suku pertama tahun ini.

Bank Negara Malaysia (BNM) mungkin meningkatkan kadar itu sebanyak 25 bps dalam mesyuarat Januari esok dan 25 bps lagi melalui mesyuarat pada Mac nanti, sekali gus menjadikan OPR kepada kadar terminal baharu sebanyak 3.25 peratus, sejajar dengan standard industri.

Ketua Ahli Ekonomi Bank Islam, Firdaos Rosli berkata BNM akan menangguhkan seketika kenaikan itu dan OPR mungkin akan kekal tidak berubah sepanjang separuh kedua tahun ini.

“BNM mungkin akan menilai semula keadaan (mengetatkan kitaran kadar faedah) untuk melihat hala tuju ekonomi global, khususnya di kawasan Euro kerana adalah tidak selesa untuk ekonomi yang begitu besar akan terus mendatar sepanjang 2023 (Bank Dunia menjangkakan pertumbuhannya 0.0 peratus pada Januari 2023),” katanya kepada pemberita dalam pembentangan “Tinjauan Ekonomi 2023:  Bila Harga Kukuh” di sini hari ini.

Pengekalan kadar OPR yang rendah untuk terlalu lama boleh menimbulkan ketidakseimbangan makroekonomi di tengah-tengah aktiviti pengambilan risiko yang berlebihan.

Kenaikan berturut-turut dalam kadar itu, tanpa mengambil kira impak ke atas kos pinjaman keseluruhan kepada ekonomi Malaysia, bertujuan menghapuskan akomodasi kewangan yang berlebihan secara beransur-ansur dan bukan mengurangi inflasi.

BNM telah menegaskan bahawa pengurangan tahap akomodasi monetari akan diukur secara beransur-ansur, katanya.

Firdaos ketika mengulas mengenai pertumbuhan berkata Bank Islam mengunjurkan tahun kewangan 2022 Malaysia berada pada 8.1 peratus, melangkaui anggaran rasmi iaitu antara 6.5 peratus hingga tujuh peratus, di tengah-tengah prestasi suku ketiga yang lebih kukuh daripada jangkaan.

“Bagaimanapun, melihat kepada rintangan pertumbuhan pada 2023, kami percaya pertumbuhan Keluaran Dalam Negara Kasar (KDNK) sebenar Malaysia akan menyederhana kepada 4.5 peratus tetapi lebih tinggi berbanding negara lain di rantau ini.

“Unjuran Bank Dunia pada Januari 2023 berkongsi pandangan yang sama, yang mana pertumbuhan Malaysia dijangka berada pada empat peratus tahun ini berbanding 7.8 peratus pada 2022,” katanya.

Sementara itu, Bank Islam menyatakan inflasi Malaysia yang memuncak pada 2022 akan menyederhana di tengah-tengah kadar pertukaran dolar US-ringgit serta kesan asas yang lebih baik.

Bank itu meramalkan ringgit diniagakan pada RM4.28 berbanding dolar US menjelang akhir 2023 (2022: RM4.40) dengan disokong oleh pertumbuhan berdaya tahan serta pembukaan semula ekonomi China.

“Harga akan kekal tinggi pada 2023 (dan) bank mengunjurkan inflasi utama akan sederhana kepada purata tiga peratus pada 2023 (2022: 3.4 peratus) dengan andaian bahawa kerajaan mengekalkan subsidi bahan api semasa,” kata Firdaos.

Bagaimanapun, inflasi pasti akan menunjukkan trend yang lebih tinggi daripada garis dasar bank sebanyak tiga peratus jika kerajaan meneruskan rasionalisasi subsidi pada tahun ini apabila harga minyak runcit meningkat.

“Bank menjangkakan Indeks Harga Pengguna (IHP) akan menokok sebanyak 0.42 peratus melebihi paras asas bagi setiap kenaikan 10 sen dalam RON95,” katanya sambil menambah opsyen untuk mengurangkan perbelanjaan pada 2023 adalah terhad.

Beliau berkata dengan jangkaan perbelanjaan pembangunan yang lebih banyak, Bank Islam mengunjurkan terbitan Sekuriti Kerajaan Malaysia (MGS) dan Terbitan Pelaburan Kerajaan (GII) akan lebih tinggi pada RM185 bilion berbanding RM175 bilion yang disaksikan semasa 2022.

“Penebusan ini dijangka mencecah RM83.3 bilion (2022: RM78.8 bilion).

“Selain itu, nisbah caj khidmat hutang yang lebih tinggi mungkin akan menyusul, menokok seiring dengan lonjakan kadar faedah,” katanya lagi.

Selain itu, beliau berkata Bank Islam meramalkan hutang (MGS, GII dan Bil Perbendaharaan Islam Malaysia, MITB) kepada nisbah KDNK semakin menghampiri had statutori hutang (65 peratus) pada 64.1 peratus pada tahun semasa (2022: 63.3 peratus).–AlHijrah Online


NAFAS, LPP DIBENAR IMPORT BEKALAN AYAM

MELAKA: Kementerian Pertanian dan Industri Makanan (MAFI) membenarkan Pertubuhan Peladang Kebangsaan (NAFAS) mengimport bekalan ayam ke negara ini bagi mewujudkan simpanan stok agar keperluan pengguna sentiasa mencukupi.

Timbalan Menteri Pertanian dan Industri Makanan 1, Datuk Seri Ahmad Hamzah berkata turut diberi kebenaran ialah beberapa koperasi di bawah Lembaga Pertubuhan Peladang (LPP) bagi mengatasi kekurangan bekalan ayam di pasaran tempatan.

“Bekalan ayam diimport hanya dibenarkan daripada loji pemprosesan diiktiraf oleh Jabatan Kemajuan Islam Malaysia (Jakim), MAFI, Kementerian Kesihatan (KKM) selain pemantauan Jabatan Perkhidmatan Veterinar (JPV).

“Ketika ini tiada lagi AP (Approved Permit) jadi sesiapa sahaja boleh mengimport ayam namun mereka perlu mempunyai Import Permit (IP) yang dikeluarkan oleh Jabatan Perkhidmatan Kuarantin dan Pemeriksaan Malaysia (Maqis) bagi tujuan kawalan biosekuriti di pintu masuk negara,” katanya kepada pemberita di Ayer Keroh, di sini, hari ini.

Terdahulu, beliau hadir pada majlis perasmian Sambutan Hari Peladang, Penternak dan Nelayan Peringkat Negeri Melaka yang disempurnakan Ketua Menteri, Datuk Seri Sulaiman Md Ali.

Mengulas lanjut, Ahmad berkata ketika ini antara negara pengeluar bekalan ayam diberi kelulusan adalah termasuk Thailand, China, Brazil dan Belanda.

“Menerusi kebenaran itu kita yakin ia dapat mewujudkan mekanisme yang mampu menampung keperluan pengguna dan negara tidak akan berdepan dengan masalah kekurangan bekalan ayam terutama ketika musim perayaan yang mendapat permintaan tinggi,” katanya.

Sebelum ini, media melaporkan kerajaan mengumumkan memberi kebenaran kepada 32 syarikat yang dilantik MAFI untuk mengimport ayam sejuk beku sehingga 10,000 tan metrik atau 5.5 juta ekor ayam sebulan. – Alhijrah Online


DAPUR IT’AM ERAT UKHUWAH NORMA BAHARU

Program Dapur It’am mengeratkan ukhuwah antara masjid dan anak kariah dalam suasana norma baharu.

Program di bawah Jabatan Agama Islam Wilayah Persekutuan (JAWI) dilihat berjaya menyantuni kelompok sasar termasuk asnaf & golongan B40. — AlHijrah Online


BIL ELEKTRIK PERCUMA UNTUK PENGGUNAAN RM77 KE BAWAH

KUALA LUMPUR: Perdana Menteri Tan Sri Muhyiddin Yassin setuju meluluskan Bantuan Prihatin Elektrik Tambahan kepada semua pengguna elektrik dalam kategori domestik di Semenanjung.

Menteri Tenaga dan Sumber Asli, Datuk Dr Shamsul Anuar Nasarah berkata bantuan tambahan tersebut akan memanfaatkan kira-kira 7.66 juta pengguna.

“Empat juta daripada pengguna domestik dengan bil bulanan RM77 ke bawah atau penggunaan elektrik kurang daripada 300 Kilowatt jam (kWj) akan menikmati bekalan elektrik secara percuma.

“Bekalan elektrik secara percuma ini adalah untuk penggunaan bulan April, Mei, dan Jun 2020,” kata Shamsul Anuar dalam sidang media khas di Putrajaya.

Shamsul Anuar berkata bagi pengguna domestik dengan penggunaan elektrik melebihi 300 kWj sebulan pula akan menerima potongan bil elektrik sebanyak RM231 atau bersamaan RM77 sebulan untuk April, Mei, dan Jun 2020.

“Kajian yang dibuat oleh Suruhanjaya Tenaga (ST) mendapati sebahagian besar pengguna elektrik yang terkesan semasa Perintah Kawalan Pergerakan (PKP) ialah pengguna dengan blok tarik 301-600 kWj dengan kadar tarif 51.6 sen/kWj.

“Disebabkan penggunaan elektrik yang lebih tinggi ketika PKP, kumpulan ini telah terkeluar dari blok tarif tersebut dan memasuki blok seterusnya dengan kadar 54.60 sen/kWj yang menyebabkan bil elektrik mereka melonjak naik sekaligus mengalami pengurangan diskaun daripada 15 peratus kepada 2 peratus.” kata Shamsul Anuar.

Shamsul Anuar berkata bagi meringankan beban pengguna yang termasuk dalam kategori tersebut, kerajaan telah memperkenalkan diskaun tambahan kepada pengguna elektrik dalam blok tarif antara 601-900 kWj dengan bil di antara RM232.35 hingga RM395.60.

“Mereka akan menikmati diskaun tambahan lapan peratus menjadikan keseluruhan 10 peratus sebulan bagi bil elektrik April sehingga September berbanding hanya dua peratus diskaun yang diberikan sejak April 2020,” jelas Shamsul Annuar.

Menurut Shamsul Anuar, keseluruhan kos Bantuan Prihatin Elektrik tambahan ini adalah sebanyak RM942 juta.

Melalui pelaksanaan bantuan tambahan ini, jumlah diskaun yang diberikan kepada pengguna elektrik bagi tempoh 1 April sehingga 30 September meningkat kepada RM2.2 bilion. — AlHijrah Online / Zaim Zamani


LELAKI DITAHAN BERSAMA PELBAGAI JENIS DADAH BERNILAI RM227,914

GEORGE TOWN:  Polis Pulau Pinang menahan seorang lelaki yang merupakan penagih dan pengedar tegar dadah sebelum merampas pelbagai jenis dadah yang bernilai RM227,914 dalam dua serbuan di Air Itam dan Jelutong di sini pada Isnin.

Ketua Polis Pulau Pinang Datuk Mohd Shuhaily Mohd Zain berkata bertindak hasil maklumat dan risikan yang dijalankan, polis menyerbu kawasan parkir sebuah apartment di Air Itam pada 12.30 tengah hari dan menahan lelaki berusia 52 tahun itu.

“Pemeriksaan ke atas lelaki itu, polis merampas 100 keping aluminium foil yang mengandungi 1,000 biji pil eramin 5 bernilai RM8,000 di dalam beg silangnya dan dipercayai suspek ketika ditahan mahu menghantar dadah tersebut kepada pembelinya.”

“Susulan penahanan lelaki itu, polis menyerbu sebuah rumah di Jelutong pada 4 petang dan merampas pelbagai jenis dadah iaitu syabu seberat 4,502 gram (g), heroin (982g), ganja (43.3g), ketamin(87.5g), serbuk methylenedioxy-methamphetamine (MDMA)(1,317g), 850 biji eramin 5, ekstasi(1,400 biji) dan pil kuda (800 biji),” katanya pada sidang akhbar di sini hari ini.

Katanya berdasarkan siasatan lelaki itu menjadikan rumahnya di Jelutong sebagai tempat untuk dia menyimpan dan membungkus semula dadah yang dijualnya.

Mohd Shuhaily berkata siasatan mendapati lelaki yang tidak bekerja itu mendapatkan bekalan dadah daripada pelbagai sindiket sebelum membungkusnya semula dan menjual untuk pasaran tempatan.

Katanya lelaki yang  mempunyai 13 rekod lampau berkaitan dadah dan jenayah itu boleh dikatakan seperti “kedai serbaneka” menjual dadah kerana dia boleh dikatakan memiliki semua jenis dadah yang dijual di pasaran.

“Lelaki itu dipercayai menjual dadah tersebut di pelbagai lokasi mengikut jenis dadah contohnya seperti pil dan MDMA dijual di pusat hiburan sekitar negeri ini kerana mendapat permintaan tinggi pelanggan di situ.”

“Berdasarkan siasatan kami juga mendapati rekod lampau suspek sejak 2014 dan kali terakhir dia dikenakan hukuman pada 2019 di bawah Langkah-langkah Pencegahan Khas (LLPK) 1985, lelaki itu memang penagih dan pengedar dadah tegar serta beberapa kali dikenakan hukuman penjara,” katanya.

Beliau berkata lelaki itu kini direman selama enam hari hingga 9 April bagi membantu siasatan dan kes tersebut disiasat mengikut Seksyen 39B Akta Dadah Berbahaya 1952.

Menurutnya semua dadah itu boleh digunakan 31,060 penagih dan susulan penahanan lelaki itu polis menyita sebuah motosikal serta sebuah kereta yang kedua-duanya bernilai RM37,500 dan wang tunai sebanyak RM2,010.

Sementara itu, Mohd Shuhaily berkata polis Pulau Pinang meluluskan 246 permohonan menjual bunga api di negeri itu setakat ini iaitu 61 di daerah Seberang Perai Tengah, 45 di Timur Laut, 28 di Barat Daya, 12 di Seberang Perai Selatan dan 100 di Seberang Perai Utara.—AlHijrah Online


BOLEH BUKA PUASA JIKA NYAWA TERANCAM – MUFTI KEDAH

PENDANG: Umat Islam dibenarkan membuka puasa sekiranya mereka berada dalam situasi yang membahayakan nyawa.

Lapor Sinar Harian, Mufti Kedah, Datuk Syeikh Fadzil Awang berkata, bagaimanapun ibadah berpuasa perlu diteruskan jika individu tersebut masih mampu menghalang serta mengelak diri daripada diancam serta dibunuh.

Tambahnya, orang bukan Islam tiada hak untuk menghalang umat Islam bagi melaksanakan kewajipan agama, termasuk ibadah berpuasa.

“Sekiranya mereka memaksa agar umat Islam tidak berpuasa, perkara yang perlu dilihat adalah bentuk ancaman yang diterima ketika itu.

“Jika kita dipaksa sehingga akan menyebabkan kehilangan nyawa maka dibolehkan berbuka namun sekiranya masih mampu melawan dan boleh melarikan diri maka kita perlu meneruskan puasa,” katanya.

Fadzil Awang mengulas mengenai dua pengawal keselamatan yang didakwa ditampar, dipukul dan diacukan pistol oleh majikan mereka hanya kerana berpuasa pada Rabu lepas.

Mengulas lanjut, katanya kejadian itu perlu dijadikan iktibar dan pedoman bersama selain melihat rahmat di sebalik kejadian terbabit.—AlHijrah Online


TARIKH PENTING PRN ENAM NEGERI DIKETAHUI HARI INI

KUALA LUMPUR: Suruhanjaya Pilihan Raya (SPR) mengadakan mesyuarat khas pagi ini bagi menentukan tarikh-tarikh penting Pilihan Raya Negeri (PRN) bagi enam negeri terlibat.

Mesyuarat berkenaan yang berlangsung di Menara SPR di Putrajaya akan dipengerusikan oleh Pengerusi SPR Tan Sri Abdul Ghani Salleh.

Ia diadakan untuk menentukan tarikh-tarikh penting PRN bagi Kedah, Kelantan, Terengganu, Pulau Pinang, Selangor dan Negeri Sembilan seperti tarikh writ pilihan raya, hari penamaan calon, hari pengundian, daftar pemilih yang akan digunakan serta lain-lain persiapan bagi melaksanakan pilihan raya itu.

SPR akan mengadakan sidang media sejurus selesai mesyuarat khas itu.

BernamaTV akan menyiarkan secara langsung sidang media tersebut.

Isnin lepas, Setiausaha SPR Datuk Ikmalrudin Ishak dalam kenyataan memaklumkan mesyuarat khas itu adalah susulan penerimaan notis pembubaran rasmi Dewan Undangan Negeri (DUN) keenam-enam negeri itu daripada Speaker DUN masing-masing. — AlHijrah Online


IPTA PERLU LAKUKAN PENILAIAN RISIKO PENGANJURAN AKTIVITI SOSIAL TERMASUK KONSERT

KOTA TINGGI:  Institut Pengajian Tinggi Awam (IPTA) di negara ini perlu melakukan penilaian risiko terhadap sebarang penganjuran aktiviti sosial termasuk konsert.

Menteri Pendidikan Tinggi Datuk Seri Mohamed Khaled Nordin berkata ia bagi memastikan pengisian program yang dijalankan tidak mencemarkan imej universiti awam.

“Soal anjur konsert bukan perkara baharu, kalau kita lihat setiap konvokesyen memang akan ada program-program seperti konsert. Tapi dalam konteks akhir-akhir ini oleh kerana ada insiden yang mungkin mencemarkan sedikit pengisian dalam konsert itu, maka saya telah minta universiti supaya lebih berhati-hati dalam hendak menganjurkan konsert dan diadakan penilaian risiko,” katanya kepada pemberita selepas lawatan ke Felda Bukit Easter di sini hari ini.

Beliau berkata demikian ketika ditanya mengenai penganjuran sebuah konsert di dalam dewan sebuah universiti awam di Terengganu yang melibatkan pencampuran mahasiswa lelaki dan perempuan serta video insiden itu turut tular di media sosial.

Selain itu, Mohamed Khaled berkata beliau telah meminta Perbadanan Tabung Pendidikan Tinggi Nasional (PTPTN) untuk menilai semula jenis atau jumlah pinjaman yang akan dikenakan kepada pelajar sekiranya sistem pembelajaran hibrid dan jadual anjal dilaksanakan.

Katanya pembelajaran secara hibrid bukan diwajibkan sebaliknya sekadar satu pilihan selain pelajar boleh memohon belajar secara anjal yang hanya melibatkan subjek tertentu.

“Boleh mohon secara anjal tetapi ia hanya meliputi beberapa subjek yang sesuai dilakukan secara anjal. Bukan semuanya hanya dalam 90 bidang sahaja sesuai untuk dilakukan secara anjal… saya telah meminta supaya pihak PTPTN melihat sejauh mana perlu diubahsuaikan pinjaman,” katanya.

Sebelum ini, Presiden Angkatan Mahasiswa Universiti Malaya (UM) Nur Nazirah Abdullah mencadangkan yuran IPTA dikurangkan 50 peratus sekiranya sistem pembelajaran hibrid dan jadual anjal dilaksanakan di semua universiti awam.

Sementara itu, Mohamed Khaled menasihatkan pelajar supaya membuat semakan terhadap tawaran melanjutkan pelajaran ke IPT yang diterima bagi mengelakkan penipuan.

“Suka untuk saya maklumkan bahawa universiti awam, kita belum lagi keluarkan apa-apa tawaran. Pihak Unit Pusat Universiti (UPU) masih lagi dalam proses permohonan yang dikemukakan dan bila sampai masa kita akan umumkan kita akan beritahu secara umum.

“Untuk universiti awam dan politeknik kita akan keluarkan secara rasmi kemudian. Kita masih lagi dalam proses untuk melakukan pemilihan pelajar-pelajar yang akan berjaya dan universiti mana yang dia akan ditempatkan,” katanya.–AlHijrah Online


#MeTooUyghur dilancar

BEIJING, 13 Februari – Anggota
kumpulan etnik Uighur di wilayah Xinjiang menggesa China menyiarkan video
saudara mereka yang ‘hilang’ dalam kem tahanan di negara itu.

Kempen media sosial itu
dilancarkan pada awal Selasa di bawah hashtag #MeTooUyghur susulan rakaman
video dikeluarkan media menunjukkan ahli muzik terkenal Uighur, Abdulrehim
Heyim yang dipercayai meninggal dunia ketika dalam kem terbabit.

“Beijing, tunjuk kami video jika
mereka masih hidup,” kata aktivis etnik minoriti itu berpusat di Finland yang
turut menggesa kerajaan mengeluarkan rakan video untuk membuktikan mereka yang
ditahan berada dalam keadaan sihat.

Bekas tahanan yang melarikan diri ke luar negara mendakwa mereka dipaksa meninggalkan agama Islam dan menyatakan taat setia kepada parti pemerintah, lapor Sinar Online yang memetik laporan agensi berita AP  .

Beijing bagaimanapun menafikan
kewujudan pusat kemudahan seumpama itu dan mendakwa ia sebagai pusat latihan
vokasional di mana etnik Uighur, Kazakh dan lain-lain menerima pendidikan
kemahiran secara percuma.

Sabtu lalu, Turki turut mengecam
kewujudan kem tahanan itu dan ‘asimilasi sistematik’ yang dilakukan terhadap
komuniti Islam di Xinjiang.

Semalam, jurucakap Kementerian
Luar China, Hua Chunying menyelar kenyataan Ankara yang disifatkan sebagai ‘kesilapan
sangat buruk’.

Menurutnya, rakaman video
didedahkan China Radio International yang mendakwa tentang kematiannya adalah ‘satu
pembohongan tidak masuk akal’.

“Jika mereka masih hidup,
kerajaan China perlu mengeluarkan video mereka juga,” ujar salah seorang
pengguna laman blog mikro tersebut.

“Penyair itu disiasat kerana
dipercayai membahayakan keselamatan negara,” ujarnya.

Menerusi video dikeluarkan
Beijing, Heyit yang menyatakan namanya dan tarikh 10 Februari 2019 mengesahkan
dia berada dalam keadaan baik dan tidak didera secara fizikal.

Keaslian video itu bagaimanapun
tidak dapat disahkan selain tidak jelas di mana dan siapa yang membuat rakaman
tersebut.

Kebanyakan etnik Uighur di luar
China mendakwa mereka tidak dapat menghubungi saudara mereka di Xinjiang dan
tidak diketahui sama ada ahli keluarga mereka masih hidup atau sebaliknya.

Di Twitter, komuniti Uighur di
luar negara turut berkongsi gambar ahli keluarga mereka yang hilang.


KONFLIK DI GAZA TIDAK JEJAS PERSIAPAN TH

KUALA LUMPUR: Konflik Palestin-Israel di Gaza tidak akan menjejaskan persiapan Lembaga Tabung Haji (TH) untuk terus menghantar jemaah haji bagi menunaikan Rukun Islam kelima itu musim depan.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata TH telah melakukan persiapan seperti tahun-tahun sebelumnya bagi menghantar 31,600 jemaah haji Malaysia tahun depan.

“Pada masa yang sama kita akan merujuk maklumat daripada Kementerian Luar Negeri dan Kementerian Haji dan Umrah Arab Saudi dalam urusan menghantar jemaah haji.

“Mereka (kementerian) ini akan menentukan arahan, panduan serta nasihat, dan TH akan mematuhinya bagi menjaga keselamatan jemaah haji Malaysia,” katanya kepada pemberita selepas majlis merakam penghargaan kepada jemaah haji musim haji 1444H di sini, hari ini.

Beliau berkata jika dilihat ketika ini juga ramai rakyat Malaysia menunaikan umrah seperti biasa, dan beliau yakin kerajaan Arab Saudi telah memikirkan segala aspek berkaitan keselamatan jemaah haji, yang menjadi keutamaan tinggi bagi mereka.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Okt telah mengakibatkan kehilangan ribuan nyawa. — AlHijrah Online


TIGA LELAKI DITAHAN GUNA DRON CUBA SELUDUP BARANG TERLARANG KE PENJARA

KOTA BHARU: Polis menahan tiga lelaki dipercayai cuba menyeludup barang terlarang ke Pusat Pemulihan Akhlak Machang dengan menggunakan dron pada 12 Dis lepas.

Ketua Polis Kelantan Datuk Muhamad Zaki Harun berkata pihaknya menerima laporan berhubung satu unit dron yang kelihatan diterbangkan dan menceroboh kawasan pusat pemulihan akhlak itu pada 1.05 pagi.

“Hasil tindakan segera menggunakan teknologi peranti pengesan mendapati pengendali dron tersebut berada di kawasan berdekatan iaitu di Jalan Kuing Indah, Kampung Pangkal Meleret, Machang.

“Ketiga-tiga lelaki berusia 35 hingga 39 tahun itu bertindak tergesa-gesa masuk ke dalam sebuah kereta jenis Honda CRV dan memecut laju melarikan diri sebelum ditahan berdekatan jalan utama Kuala Krai-Kota Bharu di Kampung Bukit Belah, Machang,” katanya dalam kenyataan hari ini.

Beliau berkata pemeriksaan ke atas kenderaan suspek menemukan sejumlah barangan termasuk lima telefon bimbit, dua unit ‘power bank’, sebilah parang, 20 mercun bola dan sebilah badik.

“Polis turut menjumpai satu alat kawalan jauh dron model rc123, 13 bungkusan tembakau dan 41 bungkusan kecil mampat disyaki tembakau,” katanya.

Muhammad Zaki berkata kesemua barang itu dirampas untuk siasatan mengikut Seksyen 447 Kanun Keseksaan, Sekyen 8 Akta Bahan Letupan 1957 dan Seksyen 6 Akta Bahan Kakisan, Letupan dan Senjata Berbahaya 1958.

Katanya kesemua lelaki itu telah didakwa di Mahkamah Majistret Machang pada 19 Dis lepas di bawah Seksyen 58(1) Akta Penjara 1995, Peraturan 140 Peraturan-Peraturan Penerbangan Awam 2016 dan Seksyen 6 Akta Bahan-Bahan Kakisan, Letupan dan Senjata Berbahaya 1957.

“Menerbangkan dron tanpa permit atau tanpa kebenaran daripada Jabatan Penerbangan Awam adalah satu kesalahan dan penggunaannya untuk tujuan jenayah juga satu kesalahan yang boleh diambil tindakan dari segi undang-undang yang ada.

“Polis tidak akan berkompromi dengan perlanggaran perundangan ini dan tindakan tegas akan diambil sewajarnya,” katanya. –AlHijrah Online


REMAJA PEREMPUAN TERSANGKUT BUAIAN KANAK-KANAK

BIDOR: Seorang remaja perempuan berusia 16 tahun tersangkut pada buaian kanak-kanak di taman permainan kanak-kanak berdekatan Pasar Bidor, pagi tadi.

Ketua Operasi Balai Bomba dan Penyelamat (BBP) Bidor, Tarmizi Rasid berkata, pihaknya menerima panggilan berhubung kejadian pada jam 8.55 pagi sebelum menghantar anggotanya ke lokasi kejadian.

“Setibanya di lokasi kejadian, seorang remaja didapati tersangkut pada buaian di taman permainan terbabit.

“Pihak bomba memotong buaian bagi mengeluarkan mangsa yang terperangkap,” katanya dalam kenyataan, hari ini.

Katanya, bomba mengambil masa kira-kira lima minit bagi mengeluarkan mangsa daripada buaian besi terbabit dan pemeriksaan mendapati remaja berkenaan tidak mengalami kecederaan.

Operasi menyelamat mangsa ditamatkan jam 9.30 pagi.—AlHijrah Online


JAWATAN PRESIDEN, TIMBALAN PRESIDEN UMNO TIDAK DIPERTANDINGKAN

KUALA LUMPUR: Majoriti perwakilan pada Perhimpunan Agung UMNO (PAU) 2022 menyokong agar usul tambahan berkenaan jawatan Presiden, Timbalan Presiden tidak dicabar dalam pemilihan kali ini.

Perkara tersebut dimaklumkan Ketua Penerangan UMNO Isham Jalil menerusi hantaran di Facebooknya, hari ini.

“Alhamdulillah setelah dicadang dan dibahas, semua usul yang dibawa oleh perwakilan-perwakilan UMNO dari negeri-negeri di seluruh Malaysia termasuk usul tambahan (supaya jawatan Presiden dan Timbalan Presiden dikekalkan dan tidak dicabar pada pemilihan tahun ini) telah diterima dan disokong oleh hampir semua perwakilan dalam Dewan Merdeka petang ini,” katanya.

Sementara itu Setiausaha Agung UMNO Datuk Seri Ahmad Maslan berkata menerusi undian yang dijalankan pada 4.52 petang tadi di Dewan Merdeka, Pusat Dagangan Dunia Kuala Lumpur (WTC), mendapati majoriti perwakilan bangun dan mengangkat tangan menyokong usul tersebut.

“Majoriti perwakilan UMNO bangun dan angkat tangan sokong Usul Ucapan Dasar Presiden dengan satu tambahan iaitu jawatan Presiden dan Timbalan Presiden UMNO tidak dipertandingkan.

“Yang tidak sokong pun diminta berdiri dan angkat tangan, tapi bilangan sangat sedikit,” katanya dalam hantaran di Twitter hari ini.–AlHijrah Online


ISMAIL SABRI TERIMA ANUGERAH IJAZAH KEHORMAT DOKTOR PERUBATAN DARI UNIVERSITI NIHON

TOKYO: Perdana Menteri Datuk Seri Ismail Sabri Yaakob pada Selasa menerima anugerah Ijazah Kehormat Doktor Perubatan dari Universiti Nihon, yang merupakan antara universiti swasta terkemuka dan tertua di Jepun.

Anugerah itu adalah sebagai mengiktiraf usaha dan sumbangan Ismail Sabri dalam memerangi pandemik COVID-19.

Ismail Sabri menerima anugerah berkenaan daripada Presiden Universiti Nihon Dr Naoto Kato di universiti berkenaan di bandar raya Itabashi, satu daripada pusat bandar yang terletak dalam metropolis Tokyo, ketika mengadakan lawatan kerja rasmi ke Jepun selama enam hari.

Menyatakan penghargaannya menerima anugerah berkenaan, Ismail Sabri berkata anugerah itu bukan hanya untuknya tetapi buat seluruh Keluarga Malaysia yang bersatu hati bersama-sama kerajaan menghadapi pandemik COVID-19.

“Sesungguhnya anugerah ini merupakan satu pengiktirafan besar bukan hanya untuk saya tetapi buat seluruh Keluarga Malaysia yang telah membuktikan keupayaannya untuk menangani pandemik COVID-19 dengan cara sendiri,” katanya dalam ucapan penerimaan anugerah itu.

Mengimbau ketika pandemik COVID-19 melanda Malaysia, Ismail Sabri berkata beliau diamanahkan sebagai  Menteri Kanan Pertahanan Kluster Keselamatan pada Mac 2020 yang bertanggungjawab menerajui serta mempengerusikan mesyuarat khas menteri-menteri dalam memerangi ancaman pandemik COVID-19.

Bermula detik itu, katanya seluruh kekuatan dan aset digembleng secara bersama iaitu agensi-agensi kerajaan termasuk pasukan kesihatan dan keselamatan selaku barisan hadapan digerakkan secara bersepadu dalam usaha menangani wabak berkenaan.

“Peperangan menentang COVID-19 ini, merupakan sesuatu yang besar dan mencabar,” katanya.

Berkongsi pengalaman Malaysia memerangi pandemik COVID-19, Ismail Sabri berkata segala faktor yang boleh menjadi punca kepada penularan wabak itu dikenal pasti dan ditangani sebaiknya.

Beliau juga berkata kerajaan terpaksa bertindak tegas pada peringkat awal dengan mengadakan Perintah Kawalan Pergerakan (PKP) dan rakyat tidak dibenarkan keluar rumah kecuali untuk urusan penting sahaja.

“Kita berperang dengan musuh yang tidak kelihatan namun berada di sekeliling kita. Setiap peperangan mesti dimenangi dan nyawa rakyat Keluarga Malaysia mesti diselamatkan,” katanya.

Ismail Sabri berkata Malaysia sudah hampir berjaya, dengan Malaysia mulai 1 April sudah membuka pintu sempadan dan mulai 1 Mei pula, prosedur operasi standard dilonggarkan seperti pemakaian pelitup muka hanya diwajibkan di kawasan tertutup dan tiada lagi penjarakan fizikal dan ia membolehkan semua sektor ekonomi dibuka sepenuhnya.

“Inilah hasil strategi kesihatan yang berkesan dan pelaksanaan kawalan pergerakan serta sokongan penuh daripada rakyat akhirnya kita berjaya melandaikan lengkung jangkitan pandemik COVID-19,” katanya.

Menurutnya, Malaysia juga diiktiraf antara negara terbaik menangani pandemik COVID-19 oleh beberapa agensi seperti Bloomberg dan Nikkei.

Kato dalam kata-kata penghargaannya mengakui Ismail Sabri memainkan peranan penting dalam menangani pandemik COVID-19 dan memberi keutamaan kepada kehidupan dan kesihatan rakyat.

Ini telah menyumbang dengan ketara kepada pembinaan kepercayaan dalam kerjasama perubatan antarabangsa dan peningkatan teknologi dalam diagnosis dan rawatan jarak jauh serta latihan pemulihan fungsi, katanya.

“Pencapaian sedemikian amat dipandang tinggi oleh rakyat Malaysia,” kata Kato sambil menambah bahawa Ismail Sabri telah dilantik sebagai Perdana Menteri Malaysia kesembilan.–AlHijrah Online


DUA BEKAS PM DISAMAN BERHUBUNG PENAMATAN PROJEK HSR

KUALA LUMPUR: Seorang individu memfailkan saman terhadap dua bekas Perdana Menteri Tun Dr Mahathir Mohamad dan Tan Sri Muhyiddin Yassin atas dakwaan menyalahgunakan jawatan awam dan cuai berhubung penamatan Projek Kereta Api Berkelajuan Tinggi Kuala Lumpur-Singapura (HSR).

Mohd Hatta Sanuri, 47, yang memfailkan saman itu menerusi Tetuan Mohaji, Hazury & Ismail pada 30 Dis tahun lepas, turut menamakan bekas Menteri di Jabatan Perdana Menteri (Ekonomi) Datuk Seri Mustapa Mohamed, bekas Menteri Pengangkutan Datuk Seri Dr Wee Ka Siong dan kerajaan selaku defendan pertama hingga kelima.

Tindakan saman itu difailkan Mohd Hatta mewakili dirinya dan lebih 32 juta rakyat Malaysia yang terkesan dan kecewa dengan pembaziran yang telah dilakukan oleh kesemua defendan.

Dalam pernyataan tuntutan, Mohd Hatta selaku plaintif mendakwa Dr Mahathir, yang ketika itu Perdana Menteri ketujuh telah melakukan kecuaian dan menyalah guna jawatan awam apabila mengambil keputusan menangguhkan projek HSR, menyebabkan kerajaan dan seluruh rakyat Malaysia perlu membayar pampasan kepada Kerajaan Singapura hampir RM46 juta.

Plaintif juga mendakwa Muhyiddin, yang ketika itu Perdana Menteri kelapan turut cuai dan menyalah guna jawatan awam apabila menamatkan projek berkenaan sehingga kerajaan dan semua rakyat Malaysia termasuk plaintif selaku pembayar cukai perlu mengeluarkan wang RM320,270,519.24 sebagai pampasan pembatalan Perjanjian Dua Hala antara Malaysia dan Singapura yang dipersetujui.

Dakwa plaintif, Mustapa, yang bertanggungjawab dalam menguruskan projek itu telah melakukan kecuaian ketika menangguhkan projek tersebut sehingga menyebabkan wang negara perlu dikeluarkan sebanyak RM46 juta.

Selain itu, Mohd Hatta mendakwa Wee juga cuai semasa menguruskan projek tersebut yang merupakan pengangkutan awam bagi rakyat Malaysia sehingga mendatangkan kesusahan dan kerugian berjumlah RM46 juta dan RM320,270,519.24 kepada rakyat Malaysia sekali gus menafikan hak rakyat untuk menikmati sistem pengangkutan kelas pertama di peringkat antarabangsa yang pantas, selamat dan murah.

Oleh itu, plaintif antara lain menuntut deklarasi bahawa pembatalan projek yang diumumkan oleh Muhyiddin adalah batal dan tidak sah selain memohon deklarasi kesemua defendan membayar ganti rugi dan pampasan sebanyak RM1 juta kepada setiap rakyat Malaysia termasuk plaintif kerana telah secara salah dan cuai membatalkan projek HSR.

Pada 1 Jan 2021, Malaysia dan Singapura mengumumkan penamatan projek HSR sejauh 350 kilometer kerana kedua-dua negara gagal mencapai persetujuan mengenai perubahan yang dicadangkan oleh Malaysia sebelum perjanjian projek itu luput pada 31 Dis 2020.

Sehubungan itu, Malaysia telah membayar S$102.8 juta (RM320.27 juta) kepada Singapura untuk kos yang ditanggung bagi pembangunan projek HSR dan berkaitan dengan pelanjutan penggantungannya.

Projek tersebut dijangka menyediakan tiga servis utama iaitu perjalanan secara langsung antara Malaysia dan Singapura dalam tempoh 90 minit, servis domestik di Malaysia dan perkhidmatan shuttle dari Iskandar Puteri (Johor) sehingga Singapura.

Pengurusan kes saman itu ditetapkan pada 2 Feb ini di hadapan Penolong Kanan Pendaftar Mahkamah Tinggi Nur Shasha Hidayah Nor Azahar.–AlHijrah Online


Bouteflika tangguh pilihanraya Algeria

ALGERIA, 12 Mac – Presiden Algeria Abdelaziz Bouteflika
mengumumkan penangguhan pilihan raya presiden negara itu yang dijadual
berlangsung pada April depan.

Bouteflika turut mengumumkan tidak akan bertanding jawatan
presiden setelah memegang tampuk pemerintahan negara selama 20 tahun.

Bagaimanapun, tiada tarikh baharu pilihan raya diumumkan dan
rombakan kabinet akan dijalankan dalam masa terdekat.

Dalam pada itu, tiada pengumuman dibuat Presiden Bouteflika
berhubung peletakan jawatannya sebelum pilihan raya baharu tersebut.

“Tidak akan ada penggal ke lima, melihat kepada faktor
kesihatan dan umur, tugas terakhir saya terhadap rakyat Algeria adalah
menyumbang kepada penubuhan republik baharu.”

Kepulangan Bouteflika ke Algiers Ahad lalu setelah menjalani
rawatan di Geneva disambut protes besar-besaran rakyat yang membantah hasratnya
kembali bertanding jawatan presiden.

Sinar Harian memetik laporan BBC menyebutkan janji Bouteflika
untuk berundur awal sekiranya dilantik semula juga gagal memenangi hati rakyat
Algeria yang mahukan perubahan.


TANAH RUNTUH: ANAK SEMPAT MINTA JAGA DIRI SEBELUM PERGI – BAPA

KUALA LUMPUR: Seorang bapa tidak menyangka tingkah laku anak tunggalnya yang bersunguh-sungguh berpesan supaya beliau menjaga diri sebelum pergi berkhemah di tapak perkhemahan Father’s Organic Farm di Batang Kali, dekat sini, pada 13 Dis lalu, merupakan detik terakhir mereka bersama.

Bagi peniaga ubat ,Tong Chee Kong, 44, sehingga saat ini masih tergiang-ngiang kata-kata terakhir mendiang anak lelakinya,Tong Kai En, 9, yang pergi berkhemah di kawasan itu bersama rombongan sekolah  sebelum terkorban dalam tragedi pada 16 Dis lalu.

“(Sebelum pergi) anak sempat memeluk dan memberitahu, saya akan tinggal seorang diri di rumah selepas ini, jadi saya kena jaga diri sendiri memandangkan dia dan emaknya hendak pergi berkhemah.

“Dia kemudian bersalam dan memeluk saya sekali lagi sebelum berkali-kali berpesan supaya menjaga diri. Selepas itu tiada lagi komunikasi,” katanya ketika ditemui di rumahnya di Taman Dato’ Senu, di sini, hari ini.

Beliau sebelum itu menerima kunjungan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali, dengan diiringi Ahli Parlimen Batu, P. Prabakaran yang menyampaikan Bantuan Wang Ihsan (BWI) Kematian sebanyak RM20,000.

Menceritakannya lebih lanjut, Tong berkata hanya mengetahui kejadian itu apabila dihubungi oleh ibu mentua kira-kira jam 10 pagi yang bertanyakan sama ada anak dan isterinya telah pulang dari tapak khemah berkenaan selepas melihat berita kejadian tanah runtuh yang disiarkan oleh sebuah stesen televisyen.

Tong, yang ketika itu berada di tempat kerja, kemudian segera menghubungi balai polis berdekatan untuk mengetahui sama ada anak dan isterinya, Lai Lee Koon, 44, terlibat, namun gagal mendapat sebarang pengesahan kerana polis belum mendapat maklumat penuh.

Selepas seharian menunggu, katanya, beliau kemudian nekad mengambil keputusan untuk pergi ke Hospital Sungai Buloh pada malam kejadian dengan harapan akan menemui mereka dalam keadaan selamat, namun dunianya bagaikan gelap seketika apabila dimaklumkan anak dan isterinya merupakan antara terkorban dalam tragedi itu.

Sementara itu, ibu Nurul Azwani Kamaruzaman, 31, iaitu Siti Esah Hassan, 53, menyifatkan anaknya sebagai seorang yang periang dan peramah menyebabkannya disenangi bukan sahaja oleh kaum keluarga tetapi juga dalam kalangan kenalannya.

“Sehingga kini saya masih teringat-ingat saat bersama arwah kerana beliau seorang anak yang baik dan sering mengambil berat tentang keluarga,” katanya yang turut menerima Bantuan Wang Ihsan (BWI) Kematian sebanyak RM10,000 selepas dikunjungi oleh Armizan di rumahnya di Kampung Batu, di sini.

Sementara itu Armizan, dalam satu kenyataan. memaklumkan Agensi Pengurusan Bencana Negara (Nadma) akan menyalurkan peruntukan segera sebanyak RM480,000 kepada Setiausaha Kerajaan Negeri Selangor.

Ia bagi membolehkan pihak Jabatan Kerja Raya (JKR) melaksanakan kerja-kerja penyiasatan tapak cerun runtuh di laluan B66 seksyen 14.0 Jalan Batang Kali – Genting Highlands, Hulu Selangor, dekat sini.

Tragedi tanah runtuh yang berlaku pada jam 2.42 pagi, 16 Dis lepas di tapak perkhemahan Father’s Organic Farm, Gohtong Jaya, Batang Kali itu menyaksikan 31 nyawa terkorban dan 61 selamat daripada keseluruhan 92 mangsa yang dilaporkan terbabit dalam kejadian itu. –AlHijrah Online


SAMBUT TAHUN BAHARU DENGAN SOLAT HAJAT DAN DOA SELAMAT, SIMPATI DENGAN MANGSA BANJIR

KUALA LUMPUR: Perdana Menteri Datuk Seri Ismail Sabri Yaakob mengambil keputusan untuk membatalkan sambutan tahun baharu 2022.

Dalam kenyataannya hari ini, sambutan tahun baharu yang akan berlangsung esok akan digantikan dengan solat hajat serta doa selamat bagi menghormati dan bersimpati dengan mangsa banjir yang melanda beberapa negeri.

“Saya telah meminta Menteri di Jabatan Perdana Menteri (Hal Ehwal Agama), Jabatan Kemajuan Islam Malaysia (JAKIM) dan Yayasan Dakwah Islamiah Malaysia (YADIM) untuk menganjurkan Solat Hajat dan Malaysia Berzikir Ambang 2022 pada 31 Disember 2021 di Masjid Putra, Putrajaya.

“Dengan itu, saya mengajak Keluarga Malaysia untuk solat Maghrib berjemaah, solat hajat dan doa selamat di Masjid Putra, Putrajaya pada malam esok,” katanya menerusi laman Facebook beliau.

Ismail Sabri mengajak Keluarga Malaysia yang tidak berpeluang untuk hadir ke Putrajaya untuk mengikuti siaran secara langsung di Radio Televisyen Malaysia (RTM) dan TV Alhijrah.

Dalam masa yang sama, beliau menyarankan agar masjid-masjid di seluruh negara, terutamanya masjid negeri untuk menganjurkan majlis yang sama.

Bagi Keluarga Malaysia yang bukan beragama Islam, Ismail berkata mereka boleh melakukan sembahyang megikut kepercayaan dan agama masing-masing.

“Semoga usaha kita semua mendapat keberkatan dan Malaysia akan menjadi lebih baik daripada tahun-tahun sebelum ini,” katanya.–AlHijrah Online


4,230 ADUAN DITERIMA JAKIM MELALUI MYCARE COVID-19

KUALA NERUS: Sebanyak 4,230 aduan dan pertanyaan diterima melalui perkhidmatan MyCare COVID-19 yang diwujudkan Jabatan Kemajuan Islam Malaysia (JAKIM) dari Jun hingga Khamis lepas.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, aduan yang paling banyak diterima adalah berkaitan urusan pernikahan iaitu sebanyak 2,590 aduan, bantuan dan sumbangan 981 aduan, manakala kaunseling keluarga 275 aduan.

Ujarnya jika mengikut kategori umur mereka yang berumur 20 hingga 29 tahun adalah yang paling ramai mengemukakan aduan melalui MyCare COVID-19 iaitu seramai 2,116 orang, diikuti individu berumur 30 hingga 39 tahun berjumlah 1,152 orang, dan yang berumur 40 hingga 49 tahun 305 orang.

Katanya, 15 pegawai dan kaunselor JAKIM ditugaskan khusus untuk memberikan khidmat kaunseling terhadap aduan yang diterima melalui panggilan telefon dan platform lain seperti aplikasi Whatsapp dan emel.

“Bila kerajaan laksanakan Perintah Kawalan Pergerakan (PKP) banyak perkara yang tidak bebas dilakukan hingga menjejaskan pendapatan keluarga. Jadi itu antara punca kita sediakan pegawai-pegawai kaunselor di JAKIM untuk memberi nasihat.

“Malah yang memanggil perkhidmatan MyCare COVID-19 bukan sahaja dalam kalangan orang Islam bahkan bukan Islam juga menerima khidmat nasihat kita,” katanya kepada media ketika ziarah Musa’adah Mangsa Banjir Batu Rakit hari ini.

Ujar Ahmad Marzuk, inisiatif perkhidmatan MyCare COVID-19 menunjukkan kerajaan memandang serius permasalahan dan isu sosial dalam kalangan rakyat ekoran penularan pandemik COVID-19.

MyCare COVID-19 adalah merupakan inisiatif JAKIM bersama rakan strategik agensi-agensi lain dalam menyediakan bantuan kerohanian bagi membantu masyarakat Islam dan bukan Islam menangani permasalahan dan isu sosial serta komuniti yang timbul sepanjang tempoh PKP. – AlHijrah Online


UMAT ISLAM DI MALAYSIA SAMBUT AIDILADHA 20 JULAI

KUALA LUMPUR: Umat Islam di Malaysia akan menyambut Hari Raya Aidiladha pada 20 Julai ini.

Perkara itu dimaklumkan Penolong Setiausaha Majlis Raja-Raja, Mohd Aseral Jusman.

“Bagi menyempurnakan titah perintah Seri Paduka Baginda Yang di-Pertuan Agong, selepas diperkenankan oleh Duli-Duli Yang Maha Mulia Raja-Raja, maka dengan ini saya bagi pihak Penyimpan Mohor Besar Raja-Raja, mengisytiharkan 1 Zulhijjah 1441 Hijrah ialah pada 11 Julai 2021.

“Oleh yang demikian, Hari Raya Korban (10 Zulhijjah) bagi negeri-negeri di seluruh Malaysia ditetapkan pada hari Selasa, 20 Julai 2021,” katanya.

Pengumuman tarikh Hari Raya Aidiladha itu disiarkan menerusi Radio Televisyen Malaysia (RTM), malam tadi.

Berhubung solat sunat Aidiladha dan ibadah korban, beberapa kerajaan negeri telah memberikan kebenaran dengan dilaksanakan mengikut prosedur operasi standard (SOP). – AlHijrah Online


22.7 JUTA PENDUDUK BELUM ISI BANCI MALAYSIA 2020

PUTRAJAYA: Respons Banci Penduduk dan Perumahan Malaysia 2020 (Banci Malaysia 2020) telah mencapai 10 juta penduduk atau 30.4 peratus berbanding anggaran penduduk tahun 2020.

Ketua Perangkawan Malaysia, Datuk Seri Dr Mohd Uzir Mahidin bagaimanapun berkata dianggarkan seramai 22.7 juta penduduk atau 69.4 peratus daripada anggaran 32.7 juta penduduk Malaysia masih belum mengisi banci tersebut.

“Bagi memastikan semua penduduk Malaysia berpeluang untuk menjawab Banci Malaysia 2020, DOSM telah membuka semula platform e-Census (Banci Dalam Talian).

“Usaha ini juga adalah tanda sokongan kepada tindakan yang dilaksanakan oleh kerajaan dalam membendung penularan COVID-19 di kalangan penduduk Malaysia,” katanya dalam kenyataan media hari ini.

Dalam pada itu katanya, 320 ribu isi rumah yang telah mendaftar di platform e-Census tetapi masih belum melengkapkan pengisian sepenuhnya.

“Daripada dapatan 10 juta penduduk Malaysia yang direkodkan ini, 50.1 peratus ialah perempuan manakala 49.9 peratus ialah lelaki.

“Bagi statistik warganegara, etnik Bumiputera mencatatkan peratusan tertinggi sebanyak 67.1 peratus, diikuti etnik Cina 26 peratus, India 6.3 peratus dan Lain-lain 0.6 peratus,” katanya.

Mohd Uzir menyeru semua penduduk untuk menjayakan Banci Malaysia 2020 dalam memastikan tiada rakyat yang ketinggalan demi masa depan negara dan kemakmuran bersama.

Ujarnya kejayaan negara dan kesejahteraan hidup yang dinikmati pada hari ini adalah hasil penyaluran maklumat penduduk daripada banci-banci terdahulu. – AlHijrah Online


SOLAT DAN AKTIVITI AGAMA DI KELANTAN IKUT KAPASITI MASJID

KOTA BHARU: Kelantan membenarkan jemaah menunaikan solat Jumaat, solat fardu serta aktiviti kegamaan di masjid, surau serta musala mengikut kapasiti masjid dengan penjarakan fizikal 1.6 meter, berkuat kuasa hari ini.

Dalam masa yang sama, Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz berkata, aktiviti masjid seperti zikir, kelas al-Quran, kuliah umum atau khas mengikut kapasiti sebenar masjid juga dibenarkan berkuat kuasa serta-merta.

“Kebenaran itu diberikan kepada semua masjid, surau dan musala di seluruh Kelantan. Ianya berikutan Kelantan sudah berada dalam tempoh Fasa Empat Pelan Pemulihan Negara (PPN).

“Perkara ini mendapat perkenan daripada Sultan Muhammad V dan Yang Dipertuan bagi Negeri Kelantan sebagai Ketua Agama Islam sebagaimana peruntukkan Perkara 6 (1) Undang-Undang Perlembagaan Tubuh Kerajaan Kelantan,” katanya dalam kenyataannya, hari ini.

Mohamad Rizam yang juga Tengku Temenggong Kelantan berkata, MAIK mengharapkan kerjasama daripada semua pihak terutama umat Islam secara amnya dalam melaksanakan ketetapan ini.

“Prosedur Operasi Standard (SOP) hendaklah dipatuhi sepenuhnya oleh pihak pengurusan dan jika didapati ada pihak yang melanggar SOP yang ditetapkan ini, masjid, surau dan musalla akan diarahkan tutup.

“Bersama-samalah kita istiqamah dan yakin bahawa Allah SWT pasti membantu dan memperkenankan doa serta harapan kita semua,” katanya.–AlHijrah Online


ISMAIL SABRI DILANTIK TIMBALAN PERDANA MENTERI

KUALA LUMPUR: Menteri Pertahanan, Datuk Seri Ismail Sabri Yaakob dilantik sebagai Timbalan Perdana Menteri berkuatkuasa serta merta.

Menurut kenyataan Pejabat Perdana Menteri, Ismail Sabri akan kekal memegang portfolio Menteri Pertahanan.

“Pelantikan ini akan dapat membantu Perdana Menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi pada masa ini,” jelas kenyataan Pejabat Perdana Menteri.

Selain itu, turut diumum hari ini pelantikan Datuk Seri Hishammuddin Tun Hussein sebagai Menteri Kanan Luar Negeri yang juga berkuatkuasa serta merta.

Sebagai Menteri Kanan, beliau akan mengetuai Kluster Keselamatan yang sebelum ini diketuai Ismail Sabri.

“Kedua-dua pelantikan ini telah disembah maklum kepada Paduka Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan berkuatkuasa serta-merta.

“Adalah diharapkan pelantikan ini akan meningkatkan lagi keupayaan Kerajaan Perikatan Nasional (PN) khususnya dalam menghadapi pandemik COVID-19, memperkuatkan perpaduan dalam kalangan partiparti yang membentuk kerajaan dan memperkukuhkan Kerajaaan PN dengan tadbir urus yang telus, bebas rasuah dan berintegriti,” kata kenyataan Pejabat Perdana Menteri. — AlHijrah Online


KASA ARAH SEMUA JABATAN, AGENSI BERSEDIA HADAPI BANJIR

DUNGUN: Kementerian Alam Sekitar dan Air (KASA) mengarahkan semua jabatan dan agensi di bawahnya melakukan persiapan sebaik mungkin bagi menghadapi banjir yang diramal berlaku berikutan musim Monsun Timur Laut tidak lama lagi.

Menterinya Datuk Seri Tuan Ibrahim Tuan Man berkata antara yang sedang dilakukan adalah pemasangan pam air, penyelenggaraan pintu air dan kerja-kerja mendalamkan kawasan takungan air di lokasi berisiko banjir oleh Jabatan Pengairan dan Saliran.

“Kami (KASA) pantau supaya semua aset dapat digunakan pada waktu banjir nanti. Terdapat ratusan kawasan ‘hotspot’ banjir dikenal pasti di seluruh negara. Ada kawasan kami pasang pam air bergerak, ada yang kami pasang pam air kekal dan selenggara pintu air sebelum menghadapi musim tengkujuh ini,” katanya.

Beliau berkata demikian kepada pemberita selepas melancarkan Projek Pemuliharaan Muara Sungai Dungun di Dewan Sivik Bijangga di sini hari ini.

Sementara itu, menurut Tuan Ibrahim kementerian juga sedang membina kira-kira 50 empangan sabo secara berperingkat di kawasan berisiko kepala air di seluruh negara.

Katanya empangan tersebut yang berfungsi sebagai penahan puing termasuk bongkah batuan dan kayu serta melambatkan aliran air, akan dapat mengurangkan impak tragedi kepala air.

Terdahulu, beliau berkata Projek Pemuliharaan Muara Sungai Dungun yang dilancarkan hari ini akan bermula pada 26 Sept ini dan dijangka siap 25 Mac 2027.

Menurutnya projek bernilai RM242.97 juta itu, merangkumi kerja-kerja pengorekan alur pelayaran, serta pembinaan struktur pemecah ombak, struktur dinding penahan lapis lindung pantai dan ‘groin’ iaitu struktur hidraulik yang dibina secara berserenjang bagi mengurangkan kesan pukulan ombak pada pantai, selain pembinaan lampu tanda arah suar.

Katanya objektif utama projek ini adalah bagi mengatasi kejadian mendapan di muara sungai berkenaan yang tidak selamat untuk navigasi bot nelayan dan bot pelancongan ke Pulau Tenggol.

“Keadaan menjadi bertambah buruk semasa musim Monsun Timur Laut apabila angin kencang dan gelombang kuat menyebabkan kerosakan bot dan risiko kehilangan nyawa, selain pemendapan itu turut mengurangkan keupayaan sungai mengalirkan air ke laut dan mengakibatkan banjir.

“Saya berharap projek ini dapat membantu 500 buah bot berdaftar di muara Sungai Dungun menjalankan aktiviti perikanan dan pelancongan dengan selamat serta bebas daripada masalah kerosakan bot, seterusnya menjana ekonomi tempatan. Risiko banjir pantai juga akan dapat dikurangkan melibatkan hampir 5,000 penduduk tempatan,” katanya.-AlHijrah Online


PENGANGGUR CUCUH PUNTUNG ROKOK PADA ISTERI, PUKUL ANAK DIPENJARA SEMBILAN TAHUN

MELAKA: Seorang penganggur dihukum penjara berjumlah sembilan tahun oleh Mahkamah Sesyen dan Mahkamah Majistret Ayer Keroh di sini hari ini selepas mengaku bersalah atas empat pertuduhan mencederakan isteri dan dua anaknya.

Di Mahkamah Sesyen, Rony Abraham, 37, dijatuhi hukuman penjara tiga tahun oleh Hakim Mohd Sabri Ismail kerana dengan sengaja menyebabkan kecederaan kepada isterinya, Nazifah Mohd Salleh, 38, dengan mencucuh puntung rokok di lengan tangan kanan dan di tepi mata serta memukul di pipi dan seluruh badan.

Tertuduh didakwa mengikut Seksyen 324 Kanun Keseksaan dan dibaca bersama Seksyen 326A Kanun Keseksaan, yang memperuntukkan hukuman penjara sehingga 20 tahun atau denda atau sebat atau mana-mana dua daripadanya.

Di hadapan Majistret Sharda Shenha Mohd Suleiman pula, Rony yang menghadapi tiga pertuduhan menyebabkan kecederaan kepada isterinya dan dua anak mereka berusia 12 dan 13 tahun, dijatuhkan hukuman penjara dua tahun bagi setiap pertuduhan dan hukuman itu diperintahkan berjalan serentak.

Tertuduh didakwa memukul isterinya, menumbuk di bahagian mulut anak perempuan berusia 13 tahun hingga berdarah dengan tangannya dan menendang bahagian belakang badan anak lelakinya berumur 12 tahun menggunakan kaki.

Kesemua kesalahan itu dilakukan di sebuah rumah di Bukit Tempayan, Tanjung Kling dalam daerah Melaka Tengah  antara 7 pagi dan 11 pagi  pada 17 Okt lepas.

Bagi tiga pertuduhan tersebut, tertuduh didakwa di bawah Seksyen 323 Kanun Keseksaan yang dibaca bersama Seksyen 326A Kanun Keseksaan, yang membawa hukuman penjara dua tahun dengan denda RM2,000 atau kedua-duanya sekali.

Terdahulu, Timbalan Pendakwa Raya Muhammad Nazrin Ali Rahim dan Fiqri Hakim Zamri memohon hukuman setimpal dikenakan, kerana kesalahan tertuduh yang memukul dan mendatangkan kecederaan kepada isteri dan anak-anaknya adalah serius.

“Tertuduh seharusnya bertanggungjawab dan melindungi isteri dan anak-anak dan bukannya mendatangkan kecederaan kepada mereka,” kata Fiqri.

Rony yang tidak diwakili peguam merayu hukuman ringan atas alasan dia sudah insaf dan menanggung anak-anaknya yang masih kecil.

Mengikut fakta kes, tertuduh yang berang apabila isterinya tidak membelikan rokok untuknya bertindak mencucuh puntung rokok pada tubuh isterinya sebelum bertindak mencederakan dua lagi anaknya. — AlHijrah Online


PENGANGGUR DIDAKWA BUNUH BAPA DENGAN BOTOL KACA

IPOH: Seorang penganggur didakwa di Mahkamah Majistret Ipoh hari ini atas pertuduhan membunuh bapanya dua minggu lalu.

Tertuduh, Pang Kar Foong, 49 tahun mengangguk faham selepas pertuduhan dibacakan di hadapan Majistret Noor Azreen Liana Mohd Darus, namun tiada pengakuan direkodkan.

Mengikut pertuduhan, Pang dengan sengaja menyebabkan kematian bapanya Pang Ket Tai, 75 tahun menggunakan botol dan serpihan botol kicap.

Tertuduh didakwa melakukan perbuatan tersebut di sebuah rumah di Gunung Rapat, Ipoh kira-kira jam 6.30 petang, 12 September lalu.

Dia didakwa mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Pendakwaan dilakukan Timbalan Pendakwa Raya K. Darinee manakala tertuduh diwakili peguam, R. Rajasegaran.

Mahkamah menetapkan 9 November ini untuk sebutan semula kes.

Media sebelum ini melaporkan seorang warga emas mati dipercayai akibat dipukul menggunakan botol kaca oleh anak lelakinya.

Mangsa ditemui mati dengan kesan kecederaan di muka, leher dan kepala dan berdasarkan keterangan ahli keluarga, suspek dipercayai kurang siuman sejak 20 tahun lalu serta sedang menjalani rawatan di Hospital Bahagia Ulu Kinta. — AlHijrah Online / Hamimah Hamid


DUA MURID CEDERA DALAM KEJADIAN JETI RUNTUH DI SEMPORNA

SEMPORNA: Dua murid Sekolah Kebangsaan (SK) Pulau Pababag dilaporkan cedera dalam kejadian jeti roboh di sini, hari ini.

Kedua-dua murid tersebut dilaporkan mengalami kecederaan ringan di bibir dan tangan, akibat terkena serpihan kayu serta simen jeti yang roboh itu.

Timbalan Pengarah Jabatan Pendidikan (Sektor Pengurusan Sekolah) Jabatan Pendidikan Negeri Sabah Abidin Marjan berkata kejadian itu berlaku pada 6.45 pagi tadi, ketika murid tersebut sedang turun dari bot mereka untuk ke jeti tersebut.

“Ketika kejadian dua orang guru turut terjun membantu menyelamat. Guru dan murid lain yang terlibat dalam kejadian itu telah dibenarkan pulang dan tiada kecederaan berat,” katanya ketika dihubungi pemberita di sini hari ini.

Beliau berkata jeti itu merupakan sebuah jeti kampung yang menjadi jeti utama untuk ke Sekolah Kebangsaan Pulau Pababag.

Sementara itu, Kementerian Pendidikan (KPM) menerusi kenyataan hari ini memberitahu, kementerian itu melalui Pejabat Pendidikan Daerah Semporna, telah mengambil langkah dengan menyiasat punca kejadian dan menyediakan bantuan segera, kepada semua mangsa terlibat.

“KPM memandang serius terhadap insiden tersebut dan akan memastikan aspek keselamatan ditingkatkan, dengan mewajibkan pemakaian jaket keselamatan dan keadaan struktur jeti yang selamat digunakan.

“KPM juga akan mengadakan sesi libat urus dengan pihak berkepentingan serta pihak berkuasa tempatan dalam waktu terdekat, untuk membincangkan cadangan penambahbaikan infrastruktur di jeti sedia ada, bagi memastikan agar kejadian seperti ini tidak berulang,” menurut kenyataan itu.

Kenyataan itu memaklumkan usaha untuk memberikan bantuan sokongan psikososial terhadap guru dan murid yang menjadi mangsa akan terus digiatkan, selain KPM juga akan memohon pihak kerajaan tempatan untuk menyediakan laluan alternatif yang lebih selamat untuk murid, ibu bapa dan guru ke sekolah.—AlHijrah Online


PENGHANTAR MAKANAN OKU MENINGGAL DUNIA AKIBAT KEMALANGAN

KUALA NERUS: Seorang remaja orang kelainan upaya (OKU) kategori pekak dan bisu yang bekerja sebagai penghantar makanan, maut dalam kemalangan di Jalan Tengku Mizan berhampiran Kampung Tebauk, di sini hari ini.

Mangsa, Nik Muhammad Haikal Nik Zulkifli berusia 18 tahun yang berasal dari Gong Tok Nasek, Kuala Terengganu meninggal dunia akibat kecederaan di bahagian kepala dan anggota badan dalam kejadian kira-kira jam 12.05 tengah hari tadi.

Sewaktu kejadian, mangsa dipercayai dalam perjalanan ke arah pusat bandar raya selepas menghantar pesanan.

Sebaik tiba di lokasi kejadian yang merupakan laluan berselekoh, motosikal yang dinaiki mangsa dikatakan hilang kawalan sebelum terbabas lalu melanggar sebatang pokok di tengah pembahagi jalan.

Nik Muhammad Haikal kemudian tercampak ke laluan bertentangan sebelum dirempuh sebuah kereta Perodua Kancil yang dipandu seorang lelaki berusia 30-an yang gagal mengelak.

Sementara itu, Ketua Polis Daerah Kuala Terengganu ACP Abdul Rahim Md Din mengesahkan kejadian tersebut.

Katanya, mayat mangsa telah dihantar ke Unit Forensik Hospital Sultanah Zahirah, Kuala Terengganu untuk dibedah siasat dan kes disiasat di bawah Seksyen 41(1) Akta Pengangkutan Jalan 1987.–AlHijrah Online


PROSES PENGURUSAN MAYAT MANGSA NAHAS PESAWAT TERHEMPAS DIJANGKA SELESAI ISNIN – KPN

KLANG: Proses pengurusan mayat mangsa nahas pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina, Shah Alam semalam dijangka selesai seawal Isnin ini.

Ketua Polis Negara Tan Sri Razarudin Husain berkata berdasarkan maklumat yang diterima daripada Jabatan Kimia, proses pengecaman ujian asid deoksiribonukleik (DNA) daripada cebisan mayat (human remains) yang dilaksanakan di Jabatan Forensik, Hospital Tengku Ampuan Rahimah (HTAR) di sini memerlukan sedikit masa untuk diselesaikan.

“Kita mengambil human remains ini ada yang tinggal badan, ada yang kepala sahaja, ada yang cebisan mengikut unit forensik. Ada lebih kurang 200 cebisan jadi ia memakan masa untuk ambil dan memadankan DNA hingga hari Isnin,” katanya ketika ditemui pemberita di pekarangan Jabatan Forensik HTAR hari ini.

Justeru, beliau menasihati para waris untuk tidak lagi menunggu di pekarangan Jabatan Forensik itu dan pihaknya akan menghubungi mereka jika segala urusan selesai.

“Keluarga tidak perlu tunggu di sini, nanti sakit pula kerana cuaca panas. Pihak kita dan hospital akan telefon beritahu apabila sudah selesai, jadi boleh datang untuk tengok dan sebagainya atau nak sembahyangkan, insya-Allah kita akan uruskan,” katanya.

Selain itu, Razarudin berkata polis akan menyediakan khidmat pengiring dari sempadan ke sempadan bagi memudahkan pengurusan jenazah mangsa yang akan dikebumikan di kampung halaman masing-masing.

“Dengan pihak Jabatan Agama Islam Negeri Selangor, kita telah berbincang tadi mereka akan permudahkan semua urusan daripada mandi, solat dan kereta jenazah pun telah disediakan sebanyak 10 buah, pihak polis akan sediakan pengiring border to border daripada pihak trafik,” katanya.

Dalam perkembangan lain, Razarudin memaklumkan laluan keluar dan masuk ke Persimpangan Elmina dari kedua-dua arah Lebuhraya Koridor Guthrie (GCE) dibuka bermula 3 petang ini selepas pembersihan sisa pesawat di atas jalan raya selesai.

Nahas pesawat itu mengakibatkan 10 individu maut.

Lapan yang meninggal dunia terdiri daripada enam penumpang dan dua juruterbang pesawat ringan itu, manakala dua lagi ialah orang awam, masing-masing merupakan penunggang motosikal dan pemandu kereta yang berada di kawasan nahas.

Ketika kejadian, pesawat malang itu dalam penerbangan dari Langkawi ke Subang dan telah mendapat pelepasan untuk mendarat di lapangan terbang pada 2.48 petang. — AlHijrah Online


ISU KALIMAH ALLAH: PDRM AMBIL TINDAKAN TEGAS INDIVIDU ANJUR DEMONSTRASI

IPOH: Polis Diraja Malaysia (PDRM) akan mengambil tindakan tegas terhadap mana-mana individu yang mengadakan demonstrasi jalanan berhubung keputusan Mahkamah Tinggi Kuala Lumpur membenarkan bukan Islam menggunakan kalimah Allah.

Tegas Ketua Polis Negara, Tan Sri Abdul Hamid Bador, tindakan undang-undang termasuk di  bawah Akta Hasutan 1948 akan dikenakan terhadap mereka yang bertindak berbuat demikian.

“Saya memberi amaran, hormati keputusan yang telah dibuat oleh mahkamah. Sekiranya kita tidak menghormati mahkamah, hancur negara.

“Kalau kita hendak mahkamah membuat keputusan yang hanya menyebelahi kita yang menepati cita rasa kita itu tidak adil. Biar mahkamah diberi kebebasan buat keputusan yang difikirkan tepat mengikut perlembagaan,” katanya.

Beliau berkata demikian pada Majlis Pemakaian Sayap Juruterbang dan Penutupan Rasmi Kursus ‘Private Pilot’s Licence (PPL)’ no 18 Siri 01/2019 di Pangkalan Latihan Pasukan Gerakan Udara PDRM, di sini pada Jumaat.

Katanya lagi pihak yang ingin mencetuskan atau membangkitkan perasaan bertindak secara fizikal dinasihatkan supaya tidak bertindak sedemikian.

Mahkamah Tinggi Kuala Lumpur sebelum ini memutuskan penganut agama Kristian boleh menggunakan kalimah Allah dan tiga perkataan lain iaitu solat, Kaabah dan Baitullah dalam penerbitan agama itu, untuk pendidikan dalam komuniti mereka. – AlHijrah Online


DISELAMATKAN POLIS SELEPAS DIKURUNG PEMBELI IPHONE

KUALA LUMPUR: Seorang lelaki berusia 25 tahun yang hilang sejak 6 Mac lalu ketika membuat penghantaran telefon bimbit jenis iPhone di Sungai Besi berjaya diselamatkan polis selepas dipercayai dikurung lelaki yang mendakwa ingin membeli peranti yang dijualnya.

Menurut laporan Harian Metro, mangsa, Muhammad Amirul Shafiq dikurung selama lima hari di sebuah rumah di Ayer Keroh, Melaka.

Muhammad Amirul memaklumkan lelaki berkenaan mengajaknya masuk ke dalam kereta suspek kononya untuk membuat bayaran dan mangsa kemudian disembur ubat nyamuk ke mata, ditumbuk serta diikat tangan dan mulut dengan pita pelekat.

Mangsa juga dipaksa makan 10 biji ubat yang menyebabkannya berada dalam keadaaan separuh sedar.

“Pembeli terbabit bersama dua lagi lelaki kemudian meninggalkan saya bersama rakan mereka di rumah itu pada Ahad lalu.

“Malah rakannya yang mengawal saya itu turut menyamar kononnya dia adalah anggota polis dan menahan saya kerana melakukan kesalahan,” katanya memetik laporan Harian Metro.

Muhammad Amirul berjaya diselamat polis dalam satu serbuan polis tengah malam tadi.

Pihak polis dijangka akan mengeluarkan kenyataan penuh berhubung kes tersebut dalam masa terdekat. — AlHijrah Online

KREDIT: HARIAN METRO


BAYARAN GKP 3.0 BERMULA 10 JUN INI

KUALA LUMPUR: Hampir satu juta Perusahaan Kecil dan Sederhana (PKS) mikro akan mula menerima bayaran Geran Khas Prihatin (GKP) 3.0 sebanyak RM1,000 mulai 10 Jun 2021 secara berperingkat.

Menteri Kewangan Tengku Datuk Seri Zafrul Tengku Abdul Aziz berkata, ia melibatkan penerima sedia ada GKP 1.0, GKP 2.0 serta PKS mikro yang baharu lulus GKP 3.0.

Tambah beliau di bawah Program Strategik Memperkasa Rakyat dan Ekonomi Tambahan (PEMERKASA+) yang diumum pada 31 Mei lalu, tambahan sebanyak RM500 akan dibuat, menaikkan jumlah bayaran GKP 3.0 kepada RM1,500 bagi setiap PKS mikro.

“Bayaran tambahan sebanyak RM500, melibatkan peruntukan hampir RM500 juta akan dibayar pada Julai 2021 menjadikan jumlah keseluruhan di bawah GKP 3.0 sebanyak RM1.5 bilion,” katanya.

Menurut beliau secara keseluruhan, sejumlah RM5.08 bilion telah dan akan disalurkan kepada hampir 1 juta PKS mikro di bawah GKP semenjak COVID-19 melanda negara.

Kerajaan katanya berharap agar bantuan langsung yang disalurkan kepada PKS mikro ini akan meringankan beban PKS terutamanya mereka yang amat terkesan akibat pelaksanaan PKP 3.0 pada kali ini. — AlHijrah Online


JOHOR BENARKAN BERBUKA PUASA DI SURAU, MASJID

BATU PAHAT: Bagi mengimarahkan lagi kehadiran bulan Ramadan di Johor, kerajaan negeri membenarkan jamuan berbuka puasa, diadakan di surau dan masjid.

Pengerusi Jawatankuasa Hal Ehwal Agama Islam negeri Mohd Fared Mohd Khalid bagaimanapun berkata, hanya 50 orang sahaja dibenarkan.

Katanya sekiranya terdapat lebih daripada 50 orang jemaah, pihak pengurusan masjid dan surau perlulah menyediakan makanan secara berbungkus kepada yang hadir.

“Kita nak maklumkan prosedur operasi standard (SOP) untuk berbuka puasa. Setiap masjid boleh buat berbuka puasa, melainkan lebih 50 orang, mesti berbungkus. Kalau berbuka puasa tidak ramai dalam 20 orang, dibenarkan berhidang.

“Lain-lain SOP untuk aktiviti di masjid dan surau adalah sama seperti sebelum ini, hanya berbuka sahaja kita longgarkan. Solat berjemaah dengan sejadah dirapatkan dan kapasiti jemaah mengikut keluasan masjid,” katanya kepada Bernama selepas menunaikan solat sunat Tarawih, di Masjid Parit Besar Semerah, malam tadi.

Jelas Mohd Fared lagi, aktiviti masak-memasak di surau dan masjid masih tidak lagi dibenarkan termasuklah memasak bubur lambuk yang menjadi tradisi sebelum ini yang kebanyakannya dilakukan di masjid.

“Edaran dan penyampaian bubur lambuk berkenaan dibenarkan diadakan di masjid dan surau, namun hanya memasaknya sahaja tidak dibenarkan serta perlu dilaksanakan di tempat yang lain,” katanya.—AlHijrah Online


Pili cekap air jimat bil masjid

CHERAS – Penggunaan pili wuduk cekap air di masjid-masjid berjaya membantu menjimatkan bil air sehingga 27 peratus.

Projek Perintis itu adalah sebahagian daripada usaha Suruhanjaya Perkhidmatan Air Negara (SPAN) dengan kerjasama Jabatan Agama Islam Selangor (JAIS) dan Pengurusan Air Selangor (AiS) di tiga masjid yang bertujuan meningkatkan kesedaran pengguna terhadap langkah penjimatan air.

Tiga masjid yang terpilih itu ialah Masjid  Bandar Tun Hussein Onn, Cheras, Masjid As-Salam, Puchong Perdana dan Masjid Sultan Hisamuddin, Bandar Baru Salak Tinggi, Sepang dengan setiap masjid diperuntukkan sebanyak RM 20, 000 bagi pemasangan pili wuduk cekap air menggantikan pili wuduk sedia ada berdasarkan kapasiti jemaahnya, penganjuran aktiviti dan kemudahan sedia ada.

Menurut Pengarah Eksekutif Jabatan Kawal Selia Air SPAN, Marzuki  Mohamad, berdasarkan kajian yang dijalankan ke atas pili lama di masjid  Bandar Tun Hussein Onn (BTHO), kadar aliran alir yang keluar dalam  tempoh seminit adalah sekitar 4 liter hingga 13 liter.

Ia jauh berbeza berbanding penggunaan pili cekap air di bawah Skim Pelabelan Produk Cekap Air (SPPCA) yang mencatatkan kadar aliran air di masjid BTHO dapat dijimatkan 3 liter per minit.

Dianggarkan sebanyak 68 peratus penjimatan penggunaan air berjaya dilakukan dengan menggunakan pili wuduk cekap air ini berbanding pili lama.

“Walaupun harga produk pili cekap agak mahal iaitu sekitar 20-30 peratus berbanding pili biasa, namun untuk jangka panjang, pengguna dapat menikmati penjimatan,” katanya pada Majlis Taklimat Projek Perintis Penggunaan Produk Cekap Air di Masjid Bandar Tun Hussein Onn Jumaat lepas.

Beliau berharap projek perintis itu dapat diperluas di semua masjid utama di seluruh negara.